Oficialusis leidinys L 124 , 27/04/2004 p. 0001 - 0118



Tarybos reglamentas (EB, Euratomas) Nr. 723/2004 2004 m. kovo 22 d. iš dalies keičiantis Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 283 straipsnį, atsižvelgdama į Protokolą dėl Europos Bendrijų privilegijų ir imunitetų, ypač į jo 13 straipsnį, atsižvelgdama į Komisijos pasiūlymą, pateiktą pasikonsultavus su Tarnybos nuostatų komitetu [1], atsižvelgdama į Europos Parlamento nuomonę [2], atsižvelgdama į Teisingumo Teismo nuomonę [3], atsižvelgdama į Audito Rūmų nuomonę [4], kadangi: (1) Nuo to laiko, kai 1962 m. pirmą kartą buvo patvirtinti Tarnybos nuostatai ir įdarbinimo sąlygos, visuomenėje pasiekta esminės pažangos ir naujovių. Ši pažanga ir naujovės turėtų būti atspindėtos Europos viešajam administravimui taikomoje norminėje bazėje tam, kad būtų patenkinti besikeičiantys institucijų ir jų darbuotojų poreikiai, gerbiant Bendrijos administracinę kultūrą ir tradicijas, paremtas principu tarnauti piliečiams. (2) Taigi Bendrijoje turėtų būti aukštos kokybės Europos civilinė tarnyba, kad ji galėtų kuo geriau atlikti savo užduotis, numatytas Sutartyse, ir įveikti vidaus ir išorės sunkumus, iškilsiančius jai ateityje. (3) Dėl šios priežasties būtina numatyti nuostatas, pagal kurias Bendrija samdytų pačius produktyviausius ir principingiausius darbuotojus, pasirenkamus kuo platesnėje geografinėje bazėje iš valstybių narių piliečių, ir sudarytų tokiems darbuotojams galimybę atlikti savo pareigas kuo sklandesnį tarnybų darbą užtikrinančiomis sąlygomis. (4) Platesniu mastu turėtų būti siekiama užtikrinti, kad Europos civilinėje tarnyboje, kuriai būdinga kompetencija, savarankiškumas, lojalumas, nešališkumas ir pastovumas, taip pat kultūrinė ir kalbinė įvairovė, žmonių ištekliai būtų tvarkomi kuo našiau. (5) Tikslinga užtikrinti, kad būtų viena Europos civilinė tarnyba, o visoms Bendrijos vardu veikiančioms institucijoms ir organizacijoms būtų taikomos bendros taisyklės. Išleistas vienas Tarnybos nuostatų rinkinys turėtų būti naudinga priemonė stiprinant institucijų ir organizacijų tarpusavio bendradarbiavimą darbuotojų politikos klausimais, kad Bendrija funkcionuotų sklandžiai, o žmonių ištekliai būtų naudojami efektyviai. (6) Agentūros turėtų būti įtrauktos į taisyklių, susijusių su darbuotojais, taikymo sritį, kad būtų išsaugota taisyklių taikymo darna ir, ypač, užtikrintas darbuotojų mobilumas. (7) Nuostatų turėtų būti laikomasi remiantis nediskriminaciniu principu, įtvirtintu EB sutartyje, todėl būtina toliau plėtoti darbuotojų politiką, užtikrinančią lygias galimybes visiems, nepriklausomai nuo lyties, fizinių sugebėjimų, amžiaus, rasės ar etninės priklausomybės, seksualinės orientacijos ir šeimyninės padėties. (8) Santuokiniais ryšiais, valstybėje narėje pripažįstamais tvirta partneryste, nesusietiems pareigūnams, neturintiems teisinių galimybių susituokti, turėtų būti mokamos tokios pačios išmokos, kaip ir susituokusioms poroms. (9) Turėtų būti daroma aiški nuoroda į socialinio pobūdžio priemones ir darbo sąlygas, atitinkančias tinkamus sveikatos ir saugos standartus. tokių priemonių paskirtis yra padėti suderinti darbą ir privatų gyvenimą, propaguoti vienodas galimybes, taip pat saugoti asmens sveikatą ir saugumą. (10) Yra aiškus poreikis labiau įdiegti kilimo tarnyboje pagal nuopelnus principą, darbo rezultatus ir atlyginimą už darbą susiejant glaudesniais ryšiais, tuo tikslu kilimo tarnyboje sistemoje padarant struktūrinių pokyčių, kuriais numatomas didesnis skatinimas už gerą darbą, tuo pačiu užtikrinant, kad vidutinė karjera naujojoje ir senojoje struktūrose būtų lygiavertė, ir laikantis organizacijos plano ir biudžeto drausmės. (11) Modernizuojant kilimo tarnyboje sistemą būtina daugiau dėmesio skirti profesinei pareigūnų patirčiai ir visą gyvenimą trunkančio mokymosi principui. Taigi pageidautina pakeisti esamas darbuotojų kategorijas ir iš naujo suskirstyti darbuotojus pagal lygius naujosiose administratorių (AD) ir padėjėjų (AST) pareigų grupėse, taip pat, įdiegus naują sertifikavimo sistemą, palengvinti perėjimą iš žemesnės grupės į aukštesnę. (12) Iškilo poreikis sukurti vidutinės karjeros lygiavertiškumą užtikrinančią sistemą, kuri, žvelgiant į ją kaip į visumą, sąžiningai ir racionaliai subalansuotų, pirma, padidėjusį lygių skaičių, o antra, sumažėjusį kiekvieno lygio pakopų skaičių. (13) Siekiant išsaugoti institucijų daugiakalbystę, samdant darbuotojus ir paaukštinant juos pareigose reikėtų labiau pabrėžti kalbų mokėjimą ir sugebėjimą dirbti trimis Bendrijos kalbomis. (14) Nešališkumas yra pagrindinis viešosios tarnybos principas, pripažįstamas Europos Sąjungos pagrindinių teisių chartijoje [5]. Todėl gyvybiškai svarbu išaiškinti pareigūnų pareigas tokiose situacijose, kai kyla ar gali kilti interesų konfliktas, tiek prieš baigiant, tiek ir baigus tarnybą. (15) Turėtų būti parengta patobulinta teisinė sistema, pritaikyta psichologinio ir seksualinio priekabiavimo atvejams spręsti, tuo tikslu turėtų būti suformuluoti aiškūs ir tinkami apibrėžimai. (16) Kadangi Pagrindinių teisių chartijoje įtvirtinta laisvė reikšti savo mintis ir įsitikinimus, tikslinga numatyti šią pagrindinę pareigūnų laisvę ir nustatyti pagrįstas naudojimosi ja ribas. Tuo pačiu metu reikalingos ir aiškios taisyklės, reglamentuojančios su Bendrijos veikla susijusių dalykų skelbimą tais atvejais, kai gali kilti grėsmė jos teisėtiems interesams. (17) Turi būti numatyta nauja teisinė sistema ir garantijos, užtikrinančios teisinę apsaugą pareigūnams, pranešantiems apie galimą neteisėtą veiklą arba elgesį, kuris yra tam tikriems aiškiai apibrėžtiems asmenims ar įstaigoms dirbančių Bendrijos pareigūnų prievolių rimtas pažeidimas. (18) Tikslinga taip racionalizuoti drausminių procedūrų pradžios ir atlikimo tvarką, kad ji taptų dėsningesnė. Taip pat drausmės komisijų narių skaičius turėtų būti pastovesnis, o pareigūnų nušalinimo nuo pareigų taisyklės turėtų būti iš dalies pakeistos. (19) Turėtų būti išaiškinta nedirbto laiko kontrolės ir medicininių pažymų pateikimo tvarka. (20) Būtina įdiegti naują teisinę sistemą su numatyta išsamia tvarka, kuria būtų sprendžiami profesinio neišmanymo atvejai, ir kurioje būtų išsaugota suinteresuotų pareigūnų teisė į gynybą. Atvejai, kai pareigūnai nesugeba per pagrįstą laikotarpį pasiekti laukiamų darbo rezultatų, turėtų būti nagrinėjami ir sprendžiami pagal šią naują teisinę sistemą. (21) Reikėtų numatyti lanksčią darbo tvarką, visų pirma ir pagal tam tikras sąlygas apibrėžiančią teisę dirbti ne visą darbo dieną, dalijimosi darbo vieta susitarimus ir galimybę dėl asmeninių priežasčių gauti prailgintų atostogų. Panašiai, tikslinga priimti nuostatas dėl atostogų dėl šeimyninių priežasčių, tiksliau, dėl teisės į lankstesnes motinystės atostogas, tėvystės atostogas, įvaikinimo ir vaiko priežiūros atostogas, taip pat į atostogas tuo atveju, jei rimtai suserga šeimos narys. (22) Siekiant užtikrinti, kad Bendrijos pareigūnų perkamoji galia augtų lygiagrečiai su valstybių narių centrinės valdžios institucijose dirbančių valstybės tarnautojų perkamąja galia, būtina išsaugoti darbo užmokesčio daugiamečio koregavimo sistemos, vadinamojo "Metodo" principą, pratesiant jo taikymą iki 2012 m. gruodžio 31 d., po ketverių metų patikrinant, ar jis nepažeidžia biudžeto drausmės. (23) Darbo užmokesčio daugiamečio koregavimo sistemos nauda pareigūnams turėtų būti subalansuota įvedus specialų mokestį, atspindintį išlaidas socialinei politikai, darbo sąlygų gerinimui ir Europos mokykloms. Toks specialus mokestis turėtų būti didinamas metų trukmės intervalais ir visiems pareigūnams taikomas tokį patį laikotarpį, kaip ir pati sistema. (24) Jei išlaidos, patiriamos taikant korekcinius koeficientus į kitas valstybes pervedamoms darbo užmokesčio dalims, tampa neproporcingos, pervedimai turėtų būti atliekami korekcinius koeficientus taikant mažesnei darbo užmokesčio daliai ir tais atvejais, kai pareigūnui būtina sudaryti sąlygas padengti išlaidas, susidarančias dėl teisinių prievolių šeimos nariams kitose valstybėse narėse. (25) Buvusiųjų pareigūnų tolesnio draudimo pagal bendrąją sveikatos draudimo sistemą kriterijaus taikymas pasirodė esąs neaiškus, todėl jį reikėtų supaprastinti. (26) Įvairios išmokos turėtų būti racionalizuotos, atlikus nuodugnią vienų išmokų reviziją ir panaikinus kitas, kad administracinės taisyklės taptų paprastesnės ir skaidresnės. Dėl to kelionių ir komandiruočių išlaidų kompensavimas turėtų labiau atitikti realias išlaidas, o administravimas turėtų būti supaprastintas. Pašalpa mokymuisi ateityje taip pat turėtų labiau atitikti faktines išlaidas. (27) Šeimos pašalpų sistemą reikia pertvarkyti taip, kad šeimų padėtis pagerėtų ir, visų pirma, būtų atsižvelgta į mažus vaikus turintiems tėvams kylančius sunkumus. (28) Kadangi pensijos išreiškiamos paskutiniojo darbo užmokesčio dalimi, tikslinga užtikrinti, kad ateityje darbo užmokestis ir pensijos būtų derinamos lygiagrečiai, išsaugant sistemos aktuarinį pagrindą ir išlaikant atitinkamas įmokų dalis, mokamas pareigūno ir darbdavio, bei principą, kad pensijos mokamos iš Bendrijos biudžeto. Šiam tikslui reikia sukurti mechanizmą, užtikrinantį trumpalaikę ir ilgalaikę aktuarinę sistemos pusiausvyrą. (29) Dėl demografinių pokyčių ir kintančios suinteresuotų gyventojų amžiaus struktūros vis didesnė našta tenka Bendrijos pensijų sistemai ir atsiranda poreikis didinti pensinį amžių bei mažinti kasmet sukaupiamų pensijų dydį, tačiau jau dirbantiems pareigūnams turėtų būti taikomos pereinamojo laikotarpio priemonės. (30) Dėl gilesnės Europos Sąjungos integracijos ir pensininkų teisės laisvai rinktis nuolatinę gyvenamąją vietą Europos Sąjungoje korekcinių koeficientų sistema paseno. Ši sistema taip pat sukėlė pensininkų nuolatinės gyvenamosios vietos kontrolės problemų, kurias reikėtų išspręsti. Dėl šių priežasčių minėtą sistemą reikėtų panaikinti, taikant atitinkamą pereinamąjį laikotarpį pensininkams ir pareigūnams, priimtiems į tarnybą prieš įsigaliojant šiam reglamentui. (31) Sąlygos, kuriomis paremtos esamos invalidumo pensijų ir maitintojo netekimo pensijų nuostatos, nuo to laiko, kada jos buvo pirmą kartą patvirtintos, pasikeitė ir todėl jas reikėtų atnaujinti ir supaprastinti. (32) Išeitinių pašalpų taisyklės turėtų būti iš dalies pakeistos, atsižvelgiant į Bendrijos taisykles dėl teisės gauti pensiją perkeliamumo. Tai turėtų būti atlikta ištaisant keletą nenuoseklumų ir įdiegiant didesnį lankstumą. (33) Taisyklėse dėl lanksčios išėjimo į pensiją tvarkos turėtų būti atsižvelgta ir į pareigūnų, ir į institucijų interesus, bei į padarinius biudžetui. Taikomos priemonės turėtų priklausyti nuo pareigūno prašymo, kartu su jomis turėtų būti keliamos atitinkamos finansinės sąlygos. apie šios tvarkos taikymo atvejus turėtų būti pranešama biudžeto valdymo institucijai. Šios nuostatos paskirtis turėtų būti palengvinti personalo valdymą, ypač mažesnėse institucijose. Realiai apsispręsti išeiti į pensiją anksčiau, nesulaukus pensinio amžiaus, galima tada, jei toliau tęsiamas sveikatos draudimas ir pašalpos šeimai. Tačiau šias priemones reikėtų subalansuoti padidinant minimalų pensinį amžių iki 55 metų ir numatant galimybę pasilikti dirbti, sulaukus einamuoju momentu nustatyto pensinio amžiaus. (34) Įdarbinimo sąlygos, kuriose numatomas bendras pareigūnams ir kitiems tarnautojams mokamo darbo užmokesčio ir pensijų lygis, išlieka tokios, kad į savarankišką ir pastovią Europos civilinę tarnybą iš visų valstybių narių pritraukia ir išlaiko geriausius kandidatus. (35) Nuostatos, taikomos mokslo ir techninių tarnybų pareigūnams bei trečiosiose šalyse dirbantiems pareigūnams, turėtų būti pritaikytos naujoms sąlygoms, suformuluotos aiškiau ir suderintos su bendrosiomis nuostatomis. (36) Reikia įvesti naują nenuolatinių darbuotojų kategoriją, būtent, sutartininkų kategoriją. Tokie darbuotojai, kurių pareigos siauresnės, bus reikalingi dirbti vadovaujant pareigūnams ar laikiniems darbuotojams. Jie bus įdarbinti, inter alia, siekiant ilgainiui pakeisti institucijose, Komisijos buveinėje ir atstovybėse, delegacijose ir agentūrose, taip pat vykdomosiose agentūrose ir kitose įstaigose, įkurtose specialiu teisės aktu, dirbančius pagalbinius darbuotojus ir D kategorijos pareigūnus. Tokių sutartininkų teisės ir pareigos turėtų būti apibrėžiamos pagal analogiją su laikinųjų darbuotojų teisėmis ir pareigomis, ypač, kai jos susijusios su socialine apsauga, pašalpomis ir darbo sąlygomis. (37) Reikėtų numatyti pereinamojo laikotarpio tvarką, kad naujas taisykles ir priemones galima būtų pradėti taikyti palaipsniui, nepažeidžiant tų teisių, kurias darbuotojai pagal Bendrijos sistemos bendrąsias nuostatas įgijo prieš įsigaliojant šiems Tarnybos nuostatų pakeitimams, ir atsižvelgiant į jų teisėtus lūkesčius. (38) Priemones, ypač kilimo tarnyboje sistemos modernizavimo priemones ir finansines priemones, kaip vieną visumą priėmė darbuotojams atstovaujančios organizacijos, su kuriomis buvo tartasi tarpininkaujant konsultaciniam komitetui, įkurtam 1981 m. birželio 23 d. sprendimu. (39) Dėl minėtų priežasčių Europos Bendrijų pareigūnų tarnybos nuostatai ir kitų Europos Bendrijų tarnautojų įdarbinimo sąlygos, nustatyti Reglamente (EEB, Euratomas, EAPB) Nr. 259/68 [6] su paskutiniais pakeitimais, padarytais Reglamentu (EB, Euratomas) Nr. 2182/2003 [7], turėtų būti atitinkamai iš dalies pakeisti, PRIĖMĖ ŠĮ REGLAMENTĄ: 1 straipsnis Europos Bendrijų pareigūnų tarnybos nuostatai ir kitų Europos Bendrijų tarnautojų įdarbinimo sąlygos iš dalies keičiamos taip, kaip nurodyta I priede dėl pareigūnų tarnybos nuostatų ir II priede dėl kitų tarnautojų įdarbinimo sąlygų. 2 straipsnis Šis reglamentas įsigalioja 2004 m. gegužės 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2004 m. kovo 22 d. Tarybos vardu Pirmininkas B. Cowen [1] OL C 291 E, 2002 11 26, p. 33. [2] OL C 62 E, 2004 3 11, p. 160. [3] 2004 2 18 nuomonė (dar nepaskelbta Oficialiajame leidinyje). [4] OL C 75, 2004 3 24, p. 1. [5] OL C 364, 2000 12 18, p. 1. [6] OL L 56, 1968 3 4, p. 1. [7] OL L 327, 2003 12 16, p. 3. -------------------------------------------------- I PRIEDAS EUROPOS BENDRIJŲ PAREIGŪNŲ TARNYBOS NUOSTATŲ PAKEITIMAI Europos Bendrijų pareigūnų tarnybos nuostatai iš dalies keičiami taip: 1) 1 ir 1a straipsniai pakeičiami taip: "1 straipsnis Šie Tarnybos nuostatai taikomi Bendrijų pareigūnams." "1a straipsnis 1. Tarnybos nuostatuose "Bendrijų pareigūnas"; – tai asmuo, paskirtas šiuose Tarnybos nuostatuose numatyta tvarka į įsteigtas vienos iš Bendrijos institucijų darbuotojų pareigas tos institucijos Paskyrimų tarnybos išleistu dokumentu. 2. 1 dalies apibrėžimas taip pat taikomas asmenims, paskirtiems Bendrijos įstaigų, kurioms pagal Bendrijos aktus, kuriais jos buvo įsteigtos (toliau – agentūros), taikomi šie Tarnybos nuostatai. Visos šiuose Tarnybos nuostatuose esančios nuorodos į "institucijas"; taikomos agentūroms, išskyrus atvejus, kai Tarnybos nuostatuose numatyta kitaip."; 2) įterpiami šie straipsniai: "1b straipsnis Jei šiuose Tarnybos nuostatuose nenumatyta kitaip, a) Europos ekonomikos ir socialinių reikalų komitetas, b) Regionų komitetas, c) Europos ombudsmenas ir d) Europos duomenų apsaugos priežiūros tarnyba šiuose Tarnybos nuostatuose laikomi Bendrijos institucijomis." "1c straipsnis Visos šiuose Tarnybos nuostatuose esančios nuorodos į vyriškosios lyties asmenį taip pat laikomos nuorodomis į moteriškosios lyties asmenį ir priešingai, išskyrus atvejus, kai iš konteksto aiškiai matyti, kad yra kitaip."; 3) ankstesnis 1a straipsnis tampa 1d straipsniu ir iš dalies keičiamas taip: a) 1 dalis pakeičiama taip: "1. Taikant šiuos Tarnybos nuostatus draudžiama bet kokia diskriminacija bet kokiu pagrindu, pavyzdžiui, dėl lyties, rasės, odos spalvos, etninės ar socialinės kilmės, genetinių ypatybių, kalbos, religijos ar tikėjimo, politinių ar kokių nors kitų pažiūrų, priklausomybės tautinei mažumai, turto, kilmės, negalios, amžiaus ar seksualinės orientacijos. Šiuose Tarnybos nuostatuose nesantuokinės partnerystės laikomos santuoka, jei tenkinamos visos sąlygos, išvardytos VII priedo 1 straipsnio 2 dalies c punkte."; b) 2 dalyje po "darbinėje veikloje" įterpiama tokia frazė: "o tai yra esminis dalykas, į kurį būtina atsižvelgti įgyvendinant visas šių Tarnybos nuostatų sąlygas,"; c) įterpiamos šios dalys: "4. 1 dalyje žmogus yra su negalia, jeigu yra pakenkta jo fizinei ar psichinei sveikatai ir tas pakenkimas yra, arba tikėtina, kad bus, nuolatinis. Pakenkimas nustatomas 33 straipsnyje nustatyta tvarka. Asmuo su negalia atitinka 28 straipsnio e dalyje nustatytas sąlygas, jeigu, sudarius priimtinus patogumus, jis gali atlikti būtinus darbo veiksmus. "Priimtini patogumai";, susiję su būtinais darbo veiksmais, yra atitinkamos priemonės, kurios, prireikus, sudaro asmeniui su negalia galimybę gauti darbą, dirbti ar kilti tarnyboje, arba dalyvauti mokymuose, išskyrus atvejus, kai tokios priemonės darbdaviui sudarytų neproporcingai didelę naštą. 5. Kai asmenys, kuriems taikomi šie Tarnybos nuostatai, ir kurių nuomone buvo pažeistos jų teisės, kadangi jiems nebuvo pritaikytas pirmiau apibrėžtas vienodo požiūrio į vyrus ir moteris principas, nustato faktų, pagal kuriuos galima daryti prielaidą, kad buvo tiesioginės ar netiesioginės diskriminacijos atvejis, pareiga įrodyti, kad vienodo požiūrio į vyrus ir moteris principas nebuvo pažeistas, tenka institucijai. Ši nuostata netaikoma drausminėms procedūroms. 6. Nors ir laikantis nediskriminacinio principo ir proporcingumo principo, bet koks jų taikymo apribojimas turi būti pagrįstas objektyviomis ir pagrįstomis priežastimis ir juo turi būti siekiama teisėtų tikslų, vadovaujantis bendrais interesais ir bendromis personalo politikos nuostatomis. Tokie tikslai, visų pirma, gali būti pateisinti privalomo pensinio amžiaus ir minimalaus amžiaus, nuo kurio gaunama ištarnauto laiko pensija, nustatymą."; 4) įterpiamas šis straipsnis: "1e straipsnis 1. Dirbantys pareigūnai gali naudotis institucijų patvirtintomis socialinio pobūdžio priemonėmis ir paslaugomis, kurias teikia 9 straipsnyje nurodytos globos ir rūpybos įstaigos. Buvę pareigūnai gali naudotis ribotu socialinio pobūdžio priemonių skaičiumi. 2. Dirbantiems pareigūnams sudaromos darbo sąlygos, atitinkančios reikiamus sveikatos ir saugos standartus, kurie turi būti bent lygiaverčiai minimaliesiems reikalavimams, taikomiems pagal tose srityse, vadovaujantis Sutartimis, patvirtintas priemones. 3. Remiantis šiuo straipsniu patvirtintas socialinio pobūdžio priemones įgyvendina kiekviena institucija, glaudžiai bendradarbiaudama su Personalo komitetu, pagal daugiamečių veiksmų pasiūlymus. Šie veiksmų pasiūlymai biudžeto sudarymo tvarka kiekvienais metais siunčiami biudžeto valdymo institucijai."; 5) 2 straipsnis iš dalies keičiamas taip: a) esama pirmoji pastraipa numeruojama ir tampa 1 dalimi; b) antroji ir trečioji pastraipos išbraukiamos; c) pridedama ši dalis: "2. Tačiau viena ar daugiau institucijų gali pavesti bet kuriai iš jų arba EB institucijų įstaigai vykdyti kai kuriuos arba visus įgaliojimus, suteiktus Paskyrimų tarnybai, išskyrus sprendimus dėl pareigūnų paskyrimų, pareigų paaukštinimo ar perkėlimo."; 6) 4 straipsnio trečioji pastraipa pakeičiama taip: "Jeigu laisvos darbo vietos negalima užpildyti perkeliant pareigūną, paskiriant pareigūną į pareigybę pagal 45a straipsnį ar paaukštinant pareigūno pareigas, apie tai pranešama kitų institucijų darbuotojams ir (arba) organizuojamas vidaus konkursas."; 7) 6 ir 7 straipsniai pakeičiami taip: "5 straipsnis 1. Postai, numatyti Tarnybos nuostatuose, pagal pareigų, su kuriomis jie susiję, pobūdį ir svarbą, skirstomi į administratorių pareigų grupę (toliau – AD) ir padėjėjų pareigų grupę (toliau – AST). 2. AD pareigų grupę sudaro dvylika lygių, atitinkančių administratorių, patarėjų, lingvistų ir mokslo darbuotojų pareigas. AST pareigų grupę sudaro vienuolika lygių, atitinkančių vykdomųjų, techninių ir kanceliarijos darbuotojų pareigas. 3. Į pareigas skiriamas asmuo turi turėti bent: a) AST pareigų grupėje: i) aukštesnįjį arba aukštąjį išsilavinimą, patvirtintą diplomu, arba ii) diplomu patvirtintą vidurinį išsilavinimą, suteikiantį galimybę siekti aukštesniojo arba aukštojo išsilavinimo, bei ne mažiau kaip trejų metų atitinkamą profesinę patirtį, arba iii) atitinkamo lygio profesinį pasirengimą arba profesinę patirtį, kai tai pagrįsta tarnybos interesais. b) AD pareigų grupėje, 5 ir 6 lygiams: i) išsilavinimą, atitinkantį užbaigtas, ne trumpesnes kaip trejų metų universitetines studijas, patvirtintas diplomu, arba ii) atitinkamo lygio profesinį parengimą, kai tai pagrįsta tarnybos interesais. c) AD pareigų grupėje, 7 – 16 lygiams: i) diplomu patvirtintą išsilavinimą, atitinkantį užbaigtas universitetines studijas, kai įprastinis universitetinio mokslo laikotarpis yra ketveri metai ar daugiau, arba ii) diplomu patvirtintą išsilavinimą, atitinkantį užbaigtas universitetines studijas, ir ne mažiau kaip vienerių metų atitinkamą profesinę patirtį, kai įprastinis universitetinio mokslo laikotarpis yra ne mažiau kaip treji metai, arba iii) atitinkamo lygio profesinį parengimą, kai tai pagrįsta tarnybos interesais. 4. Pareigų tipus rodanti lentelė pateikta I priedo A punkte. Kiekviena institucija, pasitarusi su Tarnybos nuostatų komitetu, apibrėžia pareigas ir įgaliojimus, priskiriamus kiekvieno tipo pareigoms, darydama nuorodą į šią lentelę. 5. Visiems tai pačiai pareigų grupei priklausantiems pareigūnams taikomos visiškai vienodos įdarbinimo ir kilimo tarnyboje sąlygos. 6 straipsnis 1. Pareigybių sąraše, pridedamame prie kiekvienos institucijos biudžeto skirsnio, nurodomas kiekvieno lygio ir pareigų grupės etatų skaičius. 2. Siekiant užtikrinti vidutinės karjeros pagal tarnybos sistemą, buvusią iki 2004 m. gegužės 1 d. (toliau – senoji tarnybos sistema), ir pagal tarnybos sistemą, egzistuojančią nuo 2004 m. gegužės 1 d. (toliau – naujoji tarnybos sistema), lygiavertiškumą ir nepažeidžiant paaukštinimo darbe pagal nuopelnus principo, suformuluoto Tarnybos nuostatų 45 straipsnyje, šis planas turi užtikrinti, kad kiekvienos institucijos pareigybių sąraše kiekvieno lygio laisvų darbo vietų skaičius kiekvienų metų sausio 1 d. atitiktų dirbančių žemesnio lygio pareigūnų skaičių ankstesnių metų sausio 1 d., padaugintą iš I priedo B punkte tam lygiui nustatytų koeficientų. Šie koeficientai apskaičiuojami pagal penkerių metų vidurkį nuo 2004 m. gegužės 1 d. 3. Remdamasi 5 dalyje apibrėžta metodika Komisija kiekvienais metais biudžeto valdymo institucijai pateikia ataskaitą apie abiejų pareigų grupių vidutinės karjeros raidą visose institucijose. Ataskaitoje turi būti nurodyta, ar nepažeistas lygiavertiškumo principas, o jei taip, biudžeto valdymo institucija gali imtis korekcinių apsauginių priemonių, būtinų lygiavertiškumui atstatyti. 4. Siekiant užtikrinti, kad ši sistema būtų nuolat suderinta su pareigybių sąrašu, nepažeistų senosios ir naujosios tarnybos sistemų lygiavertiškumo ir biudžeto drausmės, I priedo B punkte nustatyti koeficientai perskaičiuojami penkerių metų laikotarpio pabaigoje, pradedant 2004 m. gegužės 1 d., remiantis Komisijos Tarybai patekta ataskaita ir Komisijos pasiūlymu. Taryba priima sprendimą EB sutarties 283 straipsnyje nustatyta tvarka. 5. Vidutinės karjeros prieš 2004 m. gegužės 1 d. ir po šios datos įdarbintų pareigūnų vidutinės karjeros lygiavertiškumas vertinamas pagal paaukštinimus tarnyboje ir darbo stažą per ataskaitinį laikotarpį darant prielaidą, kad darbuotojų skaičius nesikeitė." "7 straipsnis 1. Paskyrimų tarnyba, vadovaudamasi vien tik tarnybos interesais ir neatsižvelgdama į pilietybę, kiekvieną pareigūną paskiria ar perkelia į jo lygį atitinkančias pareigas jo pareigų grupėje. Pareigūnas turi teisę paprašyti perkeliamas į kitas pareigas savo institucijos viduje. 2. Pareigūnas gali būti paprašytas užimti laikinas pareigas savo pareigų grupėje, kurių lygis yra aukštesnis, negu jo tikrasis lygis. Nuo darbo tokiose laikinose pareigose ketvirto mėnesio pradžios jam skiriama diferencijuota išmoka, lygi darbo užmokesčio, nustatyto jo tikrajam lygiui ir pakopai, ir darbo užmokesčio, kuris būtų jam mokamas už tą pakopą, kuri jam būtų nustatyta, jei jis būtų buvęs paskirtas į laikinųjų pareigų lygį, skirtumui. Darbo laikinose pareigose trukmė yra ne ilgesnė kaip vieneri metai, išskyrus atvejus, kai tokiu paskyrimu tiesiogiai ar netiesiogiai pakeičiamas pareigūnas, tarnybos interesais laikinai perkeltas į kitas pareigas, pašauktas į karinę tarnybą ar ilgesnį laiką nedirbantis dėl ligos."; 8) 9 straipsnis iš dalies keičiamas taip: a) 1 dalies a punkte po trečiosios įtraukos įterpiama tokia įtrauka: "— vienas arba daugiau Jungtinių patariamųjų komitetų dėl profesinio neišmanymo, atitinkamai atsižvelgiant į pareigūnų skaičių darbo vietose."; b) 2 dalyje antroji pastraipa pakeičiama taip: "Institucijos darbuotojams pranešami šių įstaigų narių sąrašai."; c) 5 dalis pakeičiama taip: "5. Ataskaitų komiteto nuomonės teiraujamasi: a) dėl veiksmų pasibaigus bandomajam tarnybos laikotarpiui; ir b) atrenkant darbuotojus, kuriems turės įtakos etatų mažinimas institucijoje. Paskyrimų tarnyba gali jam duoti nurodymą užtikrinti, kad institucijoje būtų rengiamos vienos formos periodinės ataskaitos apie darbuotojus."; d) pridedama tokia dalis: "6. Jungtinio patariamojo komiteto dėl profesinio neišmanymo nuomonės teiraujamasi, kai taikomas 51 straipsnis."; 9) 10 straipsnis pakeičiamas taip: "10 straipsnis Sudaromas Tarnybos nuostatų komitetas, susidedantis iš Bendrijų institucijų atstovų ir lygaus jų Personalo komitetų atstovų skaičiaus. Tarnybos nuostatų komiteto narių skyrimo tvarką bendru sutarimu nustato institucijos. Agentūroms atstovaujama kartu, pagal taisykles, kurios turi būti patvirtintos tų agentūrų ir Komisijos susitarimu. Komisija tariasi su Komitetu dėl visų pasiūlymų taisyti Tarnybos nuostatus: Komitetas pateikia savo nuomonę per Komisijos nustatytą laiką. Be funkcijų, kurios Komitetui pavedamos šiais Tarnybos nuostatais, jis gali teikti pasiūlymų dėl Tarnybos nuostatų taisymo. Komitetas renkasi savo pirmininko, institucijos ar institucijos Personalo komiteto prašymu. Komiteto posėdžių protokolai pateikiami atitinkamoms įstaigoms."; 10) I antraštinė dalis papildoma šiais straipsniais: "10b straipsnis 24b straipsnyje minėtos profesinės sąjungos ir darbuotojų draugijos veikia bendrais darbuotojų interesais, nepažeisdamos Personalo komitetų reglamentavimo įgaliojimų. 10 straipsnyje minėti Komisijos pasiūlymai gali būti atstovaujamųjų profesinių sąjungų ir darbuotojų draugijų konsultacijų objektas. 10c straipsnis Kiekviena institucija dėl savo darbuotojų gali sudaryti susitarimų su profesinėmis sąjungomis ir darbuotojų draugijomis. Tokie susitarimai negali būti priežastis keisti Tarnybos nuostatus ar kuriuos nors biudžetinius įsipareigojimus, taip pat jie negali turėti įtakos atitinkamos institucijos veiklai. Tokius susitarimus pasirašiusios atstovaujamosios profesinės sąjungos ir darbuotojų draugijos kiekvienoje institucijoje veikia paklusdamos Personalo komiteto reglamentuotais įgaliojimams."; 11) 11 straipsnio pirmoji pastraipa papildoma tokiu sakiniu: "Jis atlieka jam pavestas pareigas objektyviai, nešališkai ir nepažeisdamas pareigos būti lojaliu Bendrijoms."; 12) po 11 straipsnio įterpiamas toks straipsnis: "11a straipsnis 1. Atlikdamas savo pareigas pareigūnas nesiima tvarkyti reikalų, kuriais jis tiesiogiai ar netiesiogiai suinteresuotas tokiu mastu, kad tai gali turėti neigiamos įtakos jo nešališkumui, ypač, kai yra suinteresuotumas dėl šeimos ar finansinių dalykų, išskyrus toliau numatytus atvejus. 2. Bet kuris pareigūnas, kuris atlikdamas savo pareigas susiduria su pirmiau apibūdintais reikalais, turi nedelsdamas informuoti Paskyrimų tarnybą. Paskyrimų tarnyba imasi atitinkamų priemonių ir, konkrečiu atveju, gali atleisti pareigūną nuo pareigos tvarkyti šį reikalą. 3. Pareigūnas jokioje įmonėje, kuri yra institucijos, kuriai jis priklauso, kompetencijos sferoje, ar kuri turi reikalų su ta institucija, negali nei turėti, nei įgyti, tiesiogiai ar netiesiogiai, jokio intereso, kurio rūšis ar dydis galėtų turėti neigiamos įtakos jo nešališkumui atliekant savo pareigas."; 13) 12 straipsnis pakeičiamas taip: "12 straipsnis Pareigūnas susilaiko nuo bet kokių veiksmų ar elgesio, kurie gali daryti žalą jo užimamam postui."; 14) įterpiami tokie straipsniai: "12a straipsnis 1. Pareigūnai susilaiko nuo bet kokios formos psichologinio ar seksualinio priekabiavimo. 2. Psichologinį ar seksualinį priekabiavimą patyrusiam pareigūnui institucijos veiksmai neturi turėti jokių žalingų padarinių. Apie psichologinį ar seksualinį priekabiavimą paliudijusiam pareigūnui institucijos veiksmai neturi turėti jokių žalingų padarinių, jeigu pareigūnas buvo sąžiningas. 3. "Psichologinis priekabiavimas"; – tai netinkamas elgesys, kuris trunka tam tikrą laikotarpį, kartojasi ar yra sistemingas, ir kurį sudaro fizinis elgesys, šnekamoji ar rašytinė kalba, gestai ar kiti veiksmai, kurie yra tyčiniai, ir kurie gali pakenkti bet kurio asmens asmenybei, orumui ar fizinei arba psichinei sveikatai. 4. "Seksualinis priekabiavimas"; – tai su lytiniais santykiais susijęs elgesys, nepageidaujamas asmens, kuriam toks elgesys skirtas, kai tokiu elgesiu siekiama tą asmenį įžeisti ar sukurti bauginančią, priešišką, agresyvią ar trikdančią aplinką, arba kai tokiu elgesiu pasiekiami minėti rezultatai. Seksualinis priekabiavimas laikomas diskriminacija pagal lytį. 12b straipsnis 1. Laikantis 15 straipsnio nuostatų, pareigūnas, pageidaujantis užsiimti nesusijusia su jo darbu apmokama arba neapmokama veikla arba atlikti kokią nors užduotį ne Bendrijose, pirmiausia turi gauti Paskyrimų tarnybos leidimą. Leidimas nesuteikiamas tik tuo atveju, jeigu minėta veikla ar užduotis trukdo pareigūnui atlikti savo pareigas ar yra nesuderinama su institucijos interesais. 2. Pareigūnas informuoja Paskyrimų tarnybą apie bet kokius su jo darbu nesusijusios veiklos ar užduoties, kurią jam leista atlikti, pokyčius, įvykusius po to, kai pareigūnas kreipėsi į Paskyrimų tarnybą prašydamas leidimo 1 dalyje nustatyta tvarka. Leidimas gali būti atšauktas, jei veikla ar užduotis nebeatitinka sąlygų, minėtų 1 dalies paskutiniame sakinyje."; 15) 13 straipsnio antrajame sakinyje žodžiai "toliau dirba savo poste, perkeliamas į kitą postą ar jo pareikalaujama atsistatydinti" pakeičiami žodžiais "toliau dirba savo poste ar perkeliamas į kitą postą".; 16) 14 straipsnis išbraukiamas; 17) 15 straipsnis pakeičiamas taip: "15 straipsnis 1. Pareigūnas, ketinantis kandidatuoti į visuomeninį postą, turi apie tai informuoti Paskyrimų tarnybą. Paskyrimų tarnyba, vadovaudamasi tarnybos interesais, nusprendžia, ar: a) minėtojo pareigūno turi būti pareikalauta išeiti atostogų dėl asmeninių priežasčių, ar b) jam turi būti suteiktos kasmetinės atostogos, ar c) jam gali būti leista eiti savo pareigas sutrumpintą darbo laiką, ar d) jis gali toliau eiti savo pareigas, kaip ir anksčiau. 2. Į visuomeninį postą išrinktas ar paskirtas pareigūnas apie tai nedelsdamas praneša Paskyrimų tarnybai. Paskyrimų tarnyba, atsižvelgusi į institucijos interesus, posto svarbą, dėl jo atsirandančias pareigas ir užmokestį bei atliekant tas pareigas patirtų išlaidų atlyginimą, priima vieną iš 1 dalyje išvardytų sprendimų. Jei pareigūno pareikalaujama išeiti atostogų dėl asmeninių priežasčių arba jam leidžiama eiti pareigas sutrumpintą darbo laiką, tokių atostogų laikotarpis atitinka ar sutrumpintas darbo laikas taikomas pareigūno kadencijos tame poste laikotarpį."; 18) 16 straipsnis pakeičiamas taip: "16 straipsnis Iš tarnybos išėjęs pareigūnas, priimdamas tam tikrus paskyrimus ar naudą, ir toliau privalo elgtis principingai ir taktiškai. Pareigūnai, per dvejus metus nuo išėjimo iš tarnybos ketinantys užsiimti apmokama ar neapmokama darbine veikla, turi apie tai informuoti savo instituciją. Jeigu ta veikla susijusi su darbu, kurį pareigūnas dirbo trejus paskutiniuosius tarnybos metus, ir dėl to galėtų būti pažeisti teisėti institucijos interesai, Paskyrimų tarnyba, atsižvelgdama į institucijos interesus, gali arba uždrausti pareigūnui užsiimti tokia veikla, arba pritarti jo ketinimams, iškėlusi jam kokių nors jos nuomone reikalingų sąlygų. Pasitarusi su Jungtiniu komitetu, institucija praneša savo sprendimą per 30 dienų nuo tos dienos, kai buvo informuota. Jei iki minėto laikotarpio pabaigos negaunama jokio pranešimo, tai laikoma tyliu besąlygišku sutikimu."; 19) 17 straipsnis pakeičiamas taip: "17 straipsnis 1. Be leidimo pareigūnas negali atskleisti jokios informacijos, gautos atliekant savo pareigas, išskyrus atvejus, kai tokia informacija jau yra išviešinta ar visuomenei sudaryta galimybė ją sužinoti. 2. Išėjęs iš tarnybos pareigūnas lieka susaistytas šia prievole."; 20) įterpiamas toks straipsnis: "17a straipsnis 1. Pareigūnas turi teisę laisvai reikšti savo mintis ir įsitikinimus, tinkamai laikydamasis lojalumo ir nešališkumo principų. 2. Nepažeidžiant 12 ir 17 straipsnių, pareigūnas, ketinantis vienas ar kartu su kitais skelbti ar imtis priemonių, kad būtų paskelbtas bet koks reikalas, susijęs su Bendrijų veikla, iš anksto apie tai informuoja Paskyrimų tarnybą. Jei Paskyrimų tarnyba sugeba įrodyti, kad šis reikalas gali rimtai pažeisti teisėtus Bendrijų interesus, ji raštu informuoja pareigūną apie savo sprendimą per 30 dienų nuo informacijos gavimo dienos. Jei per nurodytą laikotarpį apie jokį sprendimą nepranešama, Paskyrimų tarnyba laikoma neturinti jokių prieštaravimų."; 21) 18 straipsnis pakeičiamas taip: "18 straipsnis 1. Visos teisės į bet kokius rašytinius dokumentus ar kitą darbą, kurį pareigūnas atliko vykdydamas savo pareigas, yra Bendrijos, su kurios veikla tokie rašytiniai dokumentai ar darbas susiję, nuosavybė. Bendrijos turi teisę priverstine tvarka įsigyti autoriaus teises į tokius darbus. 2. Bet koks išradimas, kurį padarė pareigūnas vykdydamas savo pareigas ar užsiimdamas su tuo susijusia veikla, yra neginčijama Bendrijų nuosavybė. Institucija gali savo sąskaita ir Bendrijų vardu visose šalyse prašyti atitinkamų patentų ir juos gauti. Bet koks su Bendrijų veikla susijęs išradimas, kurį pareigūnas padarė per metus po jo tarnybos laiko pabaigos, laikomas padarytu jam vykdant savo pareigas ar užsiimant su tuo susijusia veikla, jeigu neįrodoma kitaip. Kai išradimams yra gaunami patentai, nurodomas išradėjo ar išradėjų vardas ar vardai. 3. Institucija tinkamais atvejais pareigūnui, kuris yra patentuoto išradimo autorius, gali paskirti premiją, kurios dydį nustato ji pati."; 22) 20 straipsnis papildomas tokiu sakiniu: "Pareigūnas praneša Paskyrimų tarnybai savo adresą ir nedelsdamas informuoja ją apie bet kokius adreso pasikeitimus."; 23) 21 straipsnio trečia pastraipa išbraukiama; 24) įterpiamas šis straipsnis: "21a straipsnis 1. Pareigūnas, gavęs įsakymų, kurie jo nuomone yra nederami, arba dėl kurių gali kilti rimtų sunkumų, apie tai informuoja savo tiesioginį viršininką, kuris, jei tokia informacija pateikiama raštu, turi atsakyti raštu. Laikantis 2 dalies nuostatų, jei tiesioginis viršininkas patvirtina įsakymus, o pareigūnas mano, kad toks patvirtinimas nėra tinkamas reagavimas į jo susirūpinimo priežastis, jis šiuo klausimu raštu kreipiasi į betarpiškai aukštesnę pagal hierarchiją instituciją. Jei pastaroji raštu patvirtina įsakymus, pareigūnas turi juos vykdyti, išskyrus atvejus, kai jie yra akivaizdžiai neteisėti ar pažeidžia svarbius saugos standartus. 2. Jei tiesioginio viršininko nuomone įsakymai turi būti įvykdyti greitai, pareigūnas juos turi vykdyti, išskyrus atvejus, kai jie yra akivaizdžiai neteisėti ar pažeidžia svarbius saugos standartus. Pareigūno prašymu, tiesioginis viršininkas yra įpareigotas tokius įsakymus duoti raštu."; 25) įterpiami tokie straipsniai: "22a straipsnis 1. Bet kuris pareigūnas, kuris vykdydamas savo pareigas ar užsiimdamas su tuo susijusia veikla sužino faktų, iš kurių galima daryti prielaidą, kad, galbūt, egzistuoja neteisėta veikla, įskaitant sukčiavimą ar korupciją, kenkianti Bendrijų interesams, arba su profesinių pareigų atlikimu susijęs elgesys, kuris gali būti rimtas Bendrijų pareigūnų prievolių pažeidimas, jis nedelsdamas apie tai informuoja arba savo tiesioginį viršininką, arba savo generalinį direktorių, arba, jeigu jo nuomone tai daryti verta, generalinį sekretorių, arba lygiavertes pareigas einančius asmenis, arba betarpiškai Europos kovos su sukčiavimu tarnybą (OLAF). Pirmojoje pastraipoje minėta informacija pateikiama raštu. Ši dalis taip pat taikoma, jei rimtą panašių prievolių pažeidimą padaro institucijos narys ar bet kuris kitas tarnyboje dirbantis ar institucijos pavedimus atliekantis asmuo. 2. Bet kuris pareigūnas, gavęs 1 dalyje minėtą informaciją, nedelsdamas praneša OLAF visus jam žinomus faktus, iš kurių galima daryti prielaidą, kad egzistuoja 1 dalyje minėti pažeidimai. 3. Institucijos veiksmai, kurių ji imasi pareigūnui pranešus 1 ir 2 dalyse minėtą informaciją, neturi jam turėti jokių žalingų padarinių, jei pareigūnas veikė pagrįstai ir sąžiningai. 4. 1 – 3 dalys netaikomos dokumentams, rašytinėms antspauduotoms sutartims, ataskaitoms, raštams ar bet kokios formos informacijai, kuri turima nagrinėjamų ar baigtų nagrinėti teismo bylų tikslais, tais tikslais yra sukurta ar atskleista pareigūnui. 22b straipsnis 1. Institucijos, kuriai priklauso pareigūnas, 22a straipsnyje nustatyta tvarka persiuntęs informaciją Komisijos pirmininkui, Audito Rūmų pirmininkui ar Tarybos arba Europos Parlamento pirmininkui arba Europos ombudsmenui, veiksmai neturi tam pareigūnui turėti jokių žalingų padarinių, jei įvykdytos abi tolesnės sąlygos: a) pareigūnas sąžiningai ir pagrįstai mano, kad atskleista informacija ir bet koks joje esantis tvirtinimas yra iš esmės teisingi; ir b) pareigūnas iš pradžių atskleidė tą pačią informaciją OLAF ar savo paties institucijai ir palaukė tarnybos ar institucijos nustatytą laikotarpį, per kurį OLAF ar ta institucija galėjo imtis atitinkamų veiksmų, atsižvelgiant į atvejo sudėtingumą. Pareigūnas tinkama tvarka informuojamas apie tokį laikotarpį per 60 dienų. 2. 1 dalyje nurodytas laikotarpis netaikomas, kai pareigūnas gali įrodyti, kad nėra pagrindo atsižvelgti į visas konkretaus atvejo aplinkybes. 3. 1 ir 2 dalys netaikomos dokumentams, rašytinėms antspauduotoms sutartims, ataskaitoms, raštams ar bet kokios formos informacijai, kuri turima nagrinėjamų ar baigtų nagrinėti teismo bylų tikslais, tais tikslais yra sukurta ar atskleista pareigūnui."; 26) 23 straipsnyje žodžiai "A 1 – A 4" pakeičiami žodžiais "AD 12 – AD 16"; 27) 24 ir 24a straipsniai iš dalies keičiami taip: a) 24 straipsnio trečioji ir ketvirtoji pastraipos tampa nauju 24a straipsniu; b) naujojo 24a straipsnio naujoje pirmojoje pastraipoje žodis "Ji" pakeičiamas į "Bendrijos"; 28) dabartinis 24a straipsnis tampa 24b straipsniu; 29) 25 straipsnis iš dalies keičiamas taip: a) pirmoji pastraipa pakeičiama taip: "Pareigūnai savo institucijos Paskyrimų tarnybai gali teikti prašymus šiuose Tarnybos nuostatuose aptariamais klausimais."; b) trečioji pastraipa pakeičiama taip: "Konkretūs sprendimai dėl pareigūno paskyrimo į tarnybą, etato įsteigimo, paaukštinimo darbe, perkėlimo, administracinio statuso nustatymo ir tarnybos baigimo skelbiami institucijoje, kuriai pareigūnas priklauso. Skelbimas tam tikrą laikotarpį turi būti prieinamas visiems darbuotojams."; 30) 26 straipsnis iš dalies keičiamas taip: a) trečioje pastraipoje po žodžio "laišku" pridedama: "siunčiamu paskutiniu pareigūno praneštu adresu."; b) ketvirta pastraipa pakeičiama taip: "Pareigūno asmens byloje neturi būti jokių nuorodų apie politinę veiklą, veiklą profesinėse sąjungose, filosofinę ar religinę veiklą ir pažiūras, nei apie jo rasinę ar etninę kilmę ar seksualinę orientaciją. Tačiau pirmiau pateikta pastraipa neuždraudžia į bylą įdėti pareigūnui žinomų administracinių aktų ir dokumentų, kurie būtini taikant šiuos Tarnybos nuostatus."; c) esamoje šeštoje pastraipoje po "nurodytą informaciją" pridedami žodžiai "ir daryti jos kopijas."; d) esamoje septintoje pastraipoje, pirmajame sakinyje po "administracijos biuruose" pridedami žodžiai "arba saugiose elektroninėse laikmenose"; e) esamos septintos pastraipos pabaigoje išbraukiamas žodis "Teisme"; 31) II antraštinė dalis papildoma tokiu straipsniu: "26a straipsnis Pareigūnai turi teisę susipažinti su savo medicininėmis bylomis tokia tvarka, kurią turi nustatyti institucijos."; 32) išbraukiama 27 straipsnio antroji pastraipa; 33) 29 straipsnis pakeičiamas taip: "29 straipsnis 1. Prieš užpildydama laisvą darbo vietą institucijoje, Paskyrimų tarnyba visų pirma atsižvelgia į šiuos dalykus: a) ar postas gali būti užimtas: i) perkeliant pareigūną, ar ii) paskiriant pareigūną 45a straipsnyje nustatyta tvarka, arba iii) paaukštinant darbe institucijos viduje; b) ar buvo gauta prašymų perkelti iš to paties lygio pareigūnų kitose institucijose, ir (arba) ar rengti konkursą institucijos viduje, kuriame galėtų dalyvauti tik pareigūnai ir laikini darbuotojai, kaip apibrėžta kitų Europos Bendrijų tarnautojų įdarbinimo sąlygų 2 straipsnyje; ir tada laikosi konkursų tvarkos, pagal kurią įvertinama kvalifikacija arba rengiami testai, arba ir įvertinama kvalifikacija, ir rengiami testai. III priede nustatoma konkurso tvarka. Tos tvarkos taip pat galima laikytis siekiant sudaryti rezervą priimant į darbą ateityje. 2. Paskyrimų tarnyba gali patvirtinti kitą nei konkurso procedūrą, taikomą priimant į darbą vyresniuosius pareigūnus (generalinius direktorius ar lygiaverčius jiems AD 16 ar AD 15 lygio pareigūnus ir direktorius ar lygiaverčius jiems AD 15 ar AD 14 lygio pareigūnus) ir išskirtiniais atvejais taip pat priimant į darbą pareigūnus, kuriems reikia specialios kvalifikacijos. 3. Institucijos suinteresuotoje institucijoje gali rengti vidaus konkursus kvalifikacijos įvertinimo ar testų pagrindu pareigoms kiekvienoje pareigų grupėje užimti, kurių lygis yra AST 6 ar aukštesnis ir AD 9 ar aukštesnis. Šiuose konkursuose gali dalyvauti tik tos institucijos laikinieji darbuotojai, įdarbinti pagal kitų Europos Bendrijų tarnautojų įdarbinimo sąlygų 2 straipsnio c punktą. Minimalus šiuose konkursuose institucijų keliamas reikalavimas yra ne mažiau kaip dešimt metų tarnybos einant laikinojo tarnautojo pareigas ir tai, kad tarnautojas būtų buvęs įdarbintas laikinuoju tarnautoju tokia atrankos tvarka, kuri užtikrino, kad buvo taikomi tokie patys standartai, kaip ir atrenkant pareigūnus pagal kitų tarnautojų įdarbinimo sąlygų 12 straipsnio 4 dalį. Nukrypstant nuo šio straipsnio 1 dalies a punkto, laikinąjį tarnautoją įdarbinusios institucijos Paskyrimų tarnyba, prieš užpildydama laisvą darbo vietą toje institucijoje, kartu su tuose vidaus konkursuose atrinktais kandidatais apsvarsto pareigūnų perkėlimo institucijos viduje galimybes. 4. Kartą per penkerius metus Europos Parlamentas 3 dalies antroje pastraipoje nustatytomis sąlygomis rengia vidaus konkursą, kuriame įvertinama kvalifikacija ir rengiami testai, pareigoms kiekvienoje pareigų grupėje užimti, kurių lygis yra AST 6 ar aukštesnis ir AD 9 ar aukštesnis."; 34) 31 straipsnis pakeičiamas taip: "31 straipsnis 1. Atrinktiems kandidatams priskiriamas tas pareigų grupės lygis, kuris nurodytas pranešime apie jų laimėtą konkursą. 2. Nepažeidžiant 29 straipsnio 2 dalies, pareigūnai priimami į darbą tik AST 1 – AST 4 ar AD 5 – AD 8 lygių pareigoms. Lygį pranešime apie konkursą nurodo institucija, atsižvelgdama į tokius kriterijus: a) tikslą įdarbinti aukščiausio lygio pareigūnus, kaip apibrėžta 27 straipsnyje; b) reikalingą profesinė patirtis. Tam, kad būtų patenkinti specifiniai institucijų poreikiai, priimant į darbą pareigūnus taip pat gali būti atsižvelgiama į Bendrijoje vyraujančias darbo rinkos sąlygas. 3. Neatsižvelgiant į 2 dalį, kai reikia, institucija gali leisti rengti konkursą AD 9, AD 10, AD 11 ar, išimtiniais atvejais, AD 12 lygio pareigoms užimti. Į šių lygių laisvas darbo vietas paskirtų kandidatų bendras skaičius turi neviršyti 20 % viso į AD pareigų grupę pagal 30 straipsnio antrą pastraipą paskirtų darbuotojų skaičiaus per metus."; 35) 32 straipsnio antra pastraipa pakeičiama taip: "Paskyrimų tarnyba, atsižvelgdama į jo profesinę patirtį, gali pridėti papildomo darbo stažo, bet ne daugiau kaip 24 mėnesius. Turi būti priimtos bendrosios įgyvendinimo nuostatos, būtinos šio straipsnio galiojimui užtikrinti."; 36) 34 straipsnio 1 dalies pirmoji pastraipa pakeičiama taip: "Pareigūnams, prieš juos priimant į nuolatinę tarnybą, skiriamas devynių mėnesių bandomasis laikotarpis."; 37) 35 straipsnis papildomas f punktu: "f) vaiko ar šeimos nario priežiūros atostogos"; 38) 37 straipsnis iš dalies keičiamas taip: a) pirmosios pastraipos a punkto antroji įtrauka pakeičiama taip: "— laikinai padėti Sutartyse numatytas pareigas einančiam asmeniui arba Bendrijų institucijų ar organų išrinktam pirmininkui, arba vienos iš Europos Parlamento politinių frakcijų ar Regionų komiteto, arba Europos ekonomikos ir socialinių reikalų komiteto grupės išrinktam pirmininkui."; b) po paskutinės pastraipos pridedama tokia pastraipa: "Bet kuris dirbantis ar išėjęs atostogų dėl asmeninių priežasčių pareigūnas gali pateikti prašymą komandiruoti jį tarnybos interesais arba toks komandiravimas jam gali būti pasiūlytas. Pareigūną perkėlus, atostogos dėl asmeninių priežasčių nutraukiamos."; 39) 39 straipsnis iš dalies keičiamas taip: a) d punkto antrojoje pastraipoje žodžiai "invalidumo arba našlystės pensiją" pakeičiami žodžiais "invalidumo pašalpą arba maitintojo netekimo pensiją"; b) e punktas tampa f punktu, o žodžiai "klasės arba tarnybos" pakeičiami žodžiais "pareigų grupės"; c) įterpiamas toks naujas punktas: "e) komandiravimo laikotarpiu pareigūnas išsaugo teisę į savo pakopos paaukštinimą;"; 40) 40 straipsnis iš dalies keičiamas taip: a) 2 dalis pakeičiama taip: "2. Nepažeidžiant 15 straipsnio nuostatų, tokių atostogų trukmė neviršija vienerių metų. Atostogos gali būti pratęstos tolesniems laikotarpiams. Pratęsimo laikotarpiai gali būti iki vienerių metų trukmės. Visa atostogų dėl asmeninių priežasčių trukmė negali viršyti 15 metų per visą pareigūno tarnybos laikotarpį. Tačiau, jeigu pareigūnas prašo tokių atostogų tam, kad: i) galėtų auginti vaiką, kuris yra pareigūno išlaikomas, kaip apibrėžta VII priedo 2 straipsnio 2 dalyje, ir kuris turi institucijos medicinos tarnybos pareigūno pripažintą rimtą psichinę ar fizinę negalią ir turi būti nuolat slaugomas ar prižiūrimas; arba ii) galėtų būti kartu su savo sutuoktiniu(-e), kuris taip pat yra pareigūnas ar kitas Bendrijų tarnautojas, ir kuriam vykdant savo pareigas reikia įsikurti nuolat gyventi tokiu atstumu nuo prašymą pateikusio pareigūno darbo vietos, kad jiems visa šeima apsigyvenus tokiu atstumu, prašymą pateikusiam pareigūnui būtų nepatogu atlikti savo pareigas, atostogos gali būti pratęstos neribotam laikotarpiui, jeigu kiekvieną kartą pratęsiant atostogas vis dar tenkinamos sąlygos, kuriomis jos buvo suteiktos."; b) 3 dalies antrosios pastraipos pirmas sakinys pakeičiamas taip: "Tačiau pareigūnas, kuris nedirba apmokamo darbo, gali ne vėliau kaip per kitą mėnesį nuo atostogų dėl asmeninių priežasčių pradžios mėnesio pateikti prašymą toliau taikyti jam tuose straipsniuose numatytą draudimo sistemą, jeigu jis padengia pusę 72 straipsnio 1 dalyje 73 straipsnio 1 dalyje nurodytų rizikos įmokų išlaidų už pirmuosius jo atostogų dėl asmeninių priežasčių metus ir visas įmokas už likusią tokių atostogų dalį. Draudimą pagal 73 straipsnį galima taikyti tik tada, jei taikomas draudimas pagal 72 straipsnį. Įmokos apskaičiuojamos pagal pareigūno paskutinį bazinį darbo užmokestį."; c) 4 dalies d punkte žodžiai "klasės arba tarnybos" visur pakeičiami žodžiais "pareigų grupės", o po "faktiškai nėra grąžintas į atitinkamas pareigas" įterpiami žodžiai "ar komandiruotas"; 41) 41 straipsnio 3 dalis iš dalies keičiama taip: a) antrojoje pastraipoje žodžiai "klasės arba tarnybos" pakeičiami žodžiais "pareigų grupės"; b) šeštoji, septintoji, aštuntoji ir devintoji pastraipos pakeičiamos šiomis pastraipomis: "Išmokai netaikomas joks korekcinis koeficientas. Tačiau išmokai ir visam šio straipsnio ketvirtojoje pastraipoje nurodytam paskutiniam gautam atlyginimui taikomas valstybei narei, kurioje gavėjas įrodo turįs gyvenamąją vietą, nustatytas svorinis koeficientas, minimas XI priedo 3 straipsnio 5 dalyje, jeigu ta valstybė narė buvo paskutinė gavėjo darbo vieta. Tokiu atveju, jeigu tos valstybės narės valiuta yra ne euras, ši išmoka apskaičiuojama taikant šių Tarnybos nuostatų 63 straipsnyje nurodytus valiutų keitimo kursus."; 42) III antraštinės dalies 2 skyriuje įterpiamas naujas skirsnis ir straipsniai: "6 skirsnis Vaiko ar šeimos nario priežiūros atostogos 42a straipsnis Pareigūnas už kiekvieną vaiką turi teisę gauti iki šešių mėnesių vaiko priežiūros atostogų be bazinio darbo užmokesčio, kurių turi būti išeinama per pirmuosius dvylika metų po vaiko gimimo ar įvaikinimo. Pagal bendrąsias institucijų patvirtintas įgyvendinimo nuostatas pripažintiems vienišiems tėvams atostogų trukmė gali būti padvigubinta. Minimali kiekvienų atostogų trukmė turi būti ne mažesnė kaip vienas mėnuo. Vaiko priežiūros atostogų metu pareigūnas išlieka apdraustas pagal socialinio draudimo sistemą; toliau kaupiama jo pensija, mokama išlaikomo vaiko pašalpa ir pašalpa mokymuisi. Pareigūnas išsaugo savo postą ir toliau turi teisę į savo pakopos ar lygio paaukštinimą. Šios atostogos gali būti paprastos arba dalinės, kai dirbama pusę darbo dienos. Kai išeinama dalinių atostogų, pirmojoje pastraipoje numatytas didžiausias laikotarpis padvigubinamas. Vaiko priežiūros atostogų metu pareigūnas per mėnesį turi teisę gauti 798,77 euro išmoką arba 50 % šios sumos, jei atostogos dalinės, tačiau negali dirbti jokio kito apmokamo darbo. Visa socialinio draudimo sistemos, numatytos 72 ir 73 straipsniuose, įmoka mokama institucijos ir apskaičiuojama pagal pareigūno bazinį darbo užmokestį. Tačiau dalinių atostogų atveju ši nuostata taikoma tik viso bazinio darbo užmokesčio ir proporcingai sumažinto bazinio darbo užmokesčio skirtumui. Už faktiškai gaunamą bazinio darbo užmokesčio dalį pareigūno įmoka skaičiuojama taikant tuos pačius koeficientus, kaip ir jam dirbant visą darbo laiką. Pirmojoje pastraipoje minėtiems vienišiems tėvams ir per pirmuosius tris vaiko priežiūros atostogų mėnesius, kai tokių atostogų išeina tėvas per motinystės atostogas arba bet kuris iš tėvų tuojau pat po motinystės atostogų arba per įvaikinimo atostogas ar tuojau po jų, nustatoma 1065,02 euro mėnesinė išmoka arba 50 % šios sumos, jei pareigūnas išėjo dalinių atostogų. Šiame straipsnyje nurodytos sumos tikslinamos pagal atlyginimo dydį. 42b straipsnis Pareigūno sutuoktinio, tėvo, motinos, senelių, prosenelių, vaikų, anūkų, brolio ar sesers rimtos ligos ar negalios, patvirtintos mediciniškai, atveju pareigūnas turi teisę į šeimos nario priežiūros atostogų laikotarpį be bazinio darbo užmokesčio. Bendra tokių atostogų trukmė negali viršyti devynių mėnesių per visą pareigūno darbinę veiklą. Taikoma 42a straipsnio antroji pastraipa." ; 43) 43 straipsnis pakeičiamas taip: "43 straipsnis Kiekvieno pareigūno sugebėjimai, naudingumas ir elgesys tarnyboje aprašomi periodinėje ataskaitoje, rengiamoje ne rečiau kaip kartą per dvejus metus, kaip pagal 110 straipsnį numatė kiekviena institucija. Kiekviena institucija nustato nuostatas, suteikiančias teisę ataskaitos rengimo tvarka pateikti apeliaciją, kuri turi būti pateikta prieš teikiant skundą, numatytą 90 straipsnio 2 dalyje. Pradedant 4 lygiu, ataskaitoje apie AST pareigų grupės pareigūnus gali būti pateikiama nuomonė apie tai, ar, atsižvelgiant į pareigūno darbo rezultatus, jis galėtų vykdyti administracines pareigas. Ataskaitos turinys pranešamas pareigūnui. Jis turi teisę pareikšti pastabų, kurios jo nuomone yra svarbios."; 44) 44 straipsnis papildomas tokia pastraipa: "Jei pareigūnas paskiriamas padalinio vadovu, direktoriumi ar generaliniu direktoriumi tame pačiame lygyje, ir jeigu jis patenkinamai atliko savo pareigas per pirmuosius devynis mėnesius, kai paskyrimas patvirtinamas nuolatiniu, jo pareigos tame lygyje laikomos paaukštintomis viena pakopa atgaline data. Dėl tokio paaukštinimo jo bazinis mėnesinis darbo užmokestis didinamas pirmosios ir antrosios pakopos kiekviename lygyje santykį atitinkančiu dydžiu. Jei šis padidėjimas yra mažesnis, arba jeigu pareigūnas tuo metu jau užima paskutinę to lygio pakopą, iki kito jo pareigų paaukštinimo bazinis darbo užmokestis jam didinamas tiek, kad būtų pridėtas pirmosios ir antrosios pakopos skirtumas."; 45) 45 ir 46 straipsniai pakeičiami taip: "45 straipsnis 1. Sprendimus dėl paaukštinimo priima Paskyrimų tarnyba, atsižvelgdama į 6 straipsnio 2 dalį. Pareigūno pareigos paaukštinamos paskiriant jį į aukštesnį jo pareigų grupės lygį. Pareigos gali būti paaukštintos tik pareigūnams, atrinktiems iš ne mažiau kaip dvejus metus savo lygyje išdirbusių pareigūnų, apsvarsčius pareigūnų, kurių pareigos gali būti paaukštintos, nuopelnus. Lygindama nuopelnus, Paskyrimų tarnyba visų pirma atsižvelgia į ataskaitas apie pareigūnus, kalbas, kurias jie vartoja atlikdami savo pareigas, išskyrus tą kalbą, apie kurios nuodugnų mokėjimą jie yra pateikę įrodymų pagal 28 straipsnio f dalį, ir, kai reikia, jų atliekamų pareigų lygį. 2. Prieš pirmą kartą po įdarbinimo paaukštinant pareigūno pareigas, jis turi įrodyti, jog sugeba dirbti vartodamas trečiąją kalbą iš išvardytų EB sutarties 314 straipsnyje. Institucijos tarpusavio susitarimu patvirtina bendras šios dalies įgyvendinimo taisykles. Šiose taisyklėse turi būti įtrauktas reikalavimas sudaryti pareigūnams galimybę mokytis trečiosios kalbos ir nustatyta išsami pareigūnų gebėjimo dirbti vartojant trečiąją kalbą įvertinimo tvarka, kaip numatyta III priedo 7 straipsnio 2 dalies d punkte. 45a straipsnis 1. Nukrypstant nuo 5 straipsnio 3 dalies b ir c punktų, AST pareigų grupės pareigūnas nuo 5 lygio gali būti skiriamas į AD pareigų grupės etatą, jeigu: a) šio straipsnio 2 dalyje nustatyta tvarka jis buvo atrinktas dalyvauti privalomoje mokymo programoje, kaip apibrėžta šios dalies b punkte, b) jis baigė Paskyrimų tarnybos skirtą mokymų programą, kurią sudaro mokymo modulių rinkinys, ir c) jis yra įtrauktas į Paskyrimų tarnybos sudarytą sąrašą kandidatų, išlaikiusių egzaminą žodžiu ar raštu, kuris įrodo, kad jis sėkmingai dalyvavo šios dalies b punkte minėtoje mokymų programoje. Šio egzamino turinys nustatomas pagal III priedo 7 straipsnio 2 dalies c punktą. 2. Paskyrimų tarnyba sudaro AST pareigūnų, atrinktų dalyvauti minėtoje mokymų programoje, sąrašo projektą, remdamasi 43 straipsnyje minėtomis periodinėmis ataskaitomis jų išsilavinimo ir pasirengimo lygiu ir atsižvelgdama į tarnybų poreikius. Šis sąrašo projektas pateikiamas Jungtiniam komitetui, kad šis pareikštų nuomonę. Komitetas gali išklausyti pareigūnus, pateikusius prašymus dalyvauti minėtoje mokymo programoje, ir Paskyrimų tarnybos atstovus. Balsų dauguma jis pareiškia pagrįstą nuomonę dėl Paskyrimų tarnybos siūlomo sąrašo. Paskyrimų tarnyba patvirtina sąrašą pareigūnų, kuriems suteikiama teisė dalyvauti minėtoje mokymo programoje. 3. Paskiriant į AD pareigų grupės postą, paskyrimo momentu esamas pareigūno lygis ir pakopa nesikeičia. 4. Paskyrimų į AD pareigų grupę šio straipsnio 1 – 3 dalyse nustatyta tvarka skaičius turi neviršyti 20 % viso paskyrimų per metus pagal 30 straipsnio antrąją pastraipą skaičiaus. 5. 110 straipsnyje nustatyta tvarka institucijos patvirtina bendrąsias šio straipsnio įgyvendinimo nuostatas. 46 straipsnis 45 straipsnio tvarka į aukštesnį lygį paskirtam pareigūnui suteikiama pirma to lygio pakopa. Tačiau AD 9 – AD 13 lygių pareigūnams, atliekantiems padalinių vadovų pareigas ir 45 straipsnio tvarka paskirtiems į aukštesnį lygį, suteikiama antroji naujojo lygio pakopa. Tokia pati tvarka taikoma bet kuriam pareigūnui: a) kuris, jam paaukštinus pareigas, paskiriamas direktoriumi ar generaliniu direktoriumi, arba b) kuris yra direktorius ar generalinis direktorius, ir kuriam taikomas paskutinis 44 straipsnio antrosios pastraipos sakinys."; 46) 48 straipsnio trečioji pastraipa pakeičiama taip: "Atsistatydinimas įsigalioja Paskyrimų tarnybos nurodytą dieną; jei tai taikoma AD pareigų grupės pareigūnams, tas terminas yra ne ilgesnis kaip trys mėnesiai nuo dienos, kurią savo atsistatydinimo pareiškime nurodė pareigūnas, o jei taikoma kitų AST pareigų grupės pareigūnams, tas terminas yra neilgesnis kaip vienas mėnuo."; 47) 49 straipsnio pirmojoje pastraipoje išbraukiamas skaičius "13". 48) 50 straipsnis iš dalies keičiamas taip: a) pirmojoje pastraipoje žodžiai "A 1 arba A 2 kategorijos pareigūną" pakeičiami žodžiais "vyresnįjį pareigūną, kaip apibrėžta 29 straipsnio 2 dalyje"; b) trečiojoje pastraipoje išbraukiami žodžiai "arba tarnybą, kuri atitinka jo kategoriją"; c) penktoji pastraipa pakeičiama šiomis pastraipomis: "Suinteresuotas asmuo, jo paprašius, turi pateikti bet kokių veiksnių, galinčių turėti įtakos jo teisei į išmoką, rašytinius įrodymus ir informuoti apie tuos veiksnius savo instituciją. Korekcinis koeficientas šiai išmokai netaikomas. VIII priedo 45 straipsnio trečioji, ketvirtoji ir penktoji pastraipos taikomos pagal analogiją."; 49) 4 skirsnio pavadinimas "Atleidimas iš darbo dėl neišmanymo" pakeičiamas žodžiais "Tvarka, taikoma neišmanymo atvejais"; 50) 51 straipsnis pakeičiamas taip: "51 straipsnis 1. Kiekviena institucija nustato tvarką, kuria laiku ir tinkamu būdu nustatomi, nagrinėjami ir sprendžiami neišmanymo atvejai. Jeigu visos toje tvarkoje numatytos priemonės išnaudotos, o pareigūnas, sprendžiant iš 43 straipsnyje minėtų periodinių ataskaitų, vis dar nekompetentingai atlieka savo pareigas, jis gali būti atleistas, jo pareigos gali būti pažemintos arba jis gali būti paskirtas į žemesnę to paties ar žemesnio lygio pareigų grupę. 2. Bet kokiame pasiūlyme atleisti pareigūną, pažeminti jo pareigas ar paskirti jį į žemesnę pareigų grupę turi būti nurodytos priežastys, kuriomis tos pasiūlymas grindžiamas. Apie tokį pasiūlymą informuojamas suinteresuotas pareigūnas. Paskyrimų tarnybos pasiūlymas perduodamas Jungtiniam patariamajam komitetui, minėtam 9 straipsnio 6 dalyje. 3. Pareigūnas turi teisę gauti visą savo asmens bylą ir pasidaryti visų su procedūra susijusių dokumentų kopijas. Nuo pasiūlymo gavimo dienos jam suteikiama ne mažiau kaip penkiolika dienų pasirengti gynybai. Jam gali padėti jo pasirinktas asmuo. Pareigūnas gali pateikti rašytinių pastabų. Jį turi išklausyti Jungtinis patariamasis komitetas. Pareigūnas taip pat turi teisę pasikviesti liudininkų. 4. Atvejį nagrinėjant Jungtiniam patariamajam komitetui, institucijai atstovauja Paskyrimų tarnybos tuo tikslu paskirtas pareigūnas. Šis pareigūnas turi tokias pačias teises, kaip ir suinteresuotasis pareigūnas. 5. Atsižvelgdamas į 2 dalyje minėtą pasiūlymą ir visus suinteresuoto pareigūno ar liudininkų rašytinius ir žodinius pareiškimus, Jungtinis patariamasis komitetas balsų dauguma patvirtina pagrįstą išvadą, nurodydamas priemonę, kurią jis mano esant tinkama, atsižvelgiant į faktus, nustatytus jo prašymu. Per du mėnesius nuo tos dienos, kurią klausimas buvo jam perduotas nagrinėti, jis praneša šią išvadą Paskyrimų tarnybai ir suinteresuotam pareigūnui. Pirmininkas nebalsuoja dėl Jungtinio patariamojo komiteto sprendimų, išskyrus tuos atvejus, kai sprendžiami procedūriniai klausimai ir tada, kai balsai pasiskirsto po lygiai. Paskyrimų tarnyba priima sprendimą per du mėnesius nuo Jungtinio patariamojo komiteto išvados gavimo ir išklausiusi pareigūną. Sprendimas turi būti pagrįstas. Nurodoma data, nuo kurios jis įsigalioja. 6. Dėl neišmanymo atleistas pareigūnas 7 dalyje nustatytu laikotarpiu turi teisę gauti mėnesinę išeitinę pašalpą, lygią 1 lygio pirmos pakopos pareigūno baziniam darbo užmokesčiui. Tuo pačiu laikotarpiu pareigūnas taip pat turi teisę gauti 67 numatytas išmokas šeimai. Išmoka šeimai skaičiuojama pagal 1 lygio pareigūno bazinį mėnesinį darbo užmokestį, kaip numatyta VII priedo 1 straipsnyje. Išmoka nemokama, jei pareigūnas atsistatydina po veiksmų 1, 2 ir 3 dalyje numatyta tvarka pradžios, arba, jeigu jis turi teisę iš karto gauti visos pensijos išmoką. Jeigu pagal valstybinę bedarbio pašalpų mokėjimo sistemą jam priklauso bedarbio pašalpa, šios pašalpos suma atimama iš minėtos išmokos. 7. Laikotarpis, kuriuo mokamos 6 dalyje minėtos išmokos, yra: a) trys mėnesiai, jeigu pareigūno darbo stažas tarnyboje tą dieną, kai priimtas sprendimas dėl atleidimo, yra mažiau nei penkeri metai; b) šeši mėnesiai, jeigu pareigūnas jau dirba ne mažiau kaip penkerius metus, tačiau mažiau kaip dešimt; c) devyni mėnesiai, jeigu pareigūnas tarnyboje dirba ne mažiau kaip 10 metų, tačiau mažiau kaip 20; d) 12 mėnesių, jeigu pareigūnas tarnyboje dirba jau daugiau kaip 20 metų. 8. Pareigūnai, kurių pareigos buvo pažemintos, ar kurie buvo paskirti į žemesnę pareigų grupę dėl neišmanymo, po šešerių metų laikotarpio gali paprašyti iš jų asmens bylų pašalinti visas nuorodas apie šią priemonę. 9. Pareigūnai turi teisę gauti kompensaciją už pagrįstas išlaidas, kurias jie patyrė savo iniciatyva procedūrinių veiksmų metu, įskaitant ir mokestį, sumokėtą institucijai nepriklausančiam patarėjui gynybos klausimais, kai šiame straipsnyje numatytas nagrinėjimas baigiamas nepriėmus sprendimo dėl pareigūno atleidimo, jo pareigų pažeminimo ar jo paskyrimo į žemesnę pareigų grupę."; 51) 52 straipsnis pakeičiamas taip: "52 straipsnis Nepažeidžiant 50 straipsnio nuostatų, pareigūnas išleidžiamas į pensiją: a) arba automatiškai, paskutinę mėnesio, kurį jam sukanka 65 metai, dieną, arba b) jo paties prašymu mėnesio, kuriam buvo pateiktas prašymas, paskutinę dieną, jeigu jam yra ne mažiau kaip 63 metai, arba jeigu jam yra nuo 55 iki 63 metų ir jis atitinka kriterijus, pagal kuriuos pensija pradedama mokėti iš karto, kaip numatyta VIII priedo 9 straipsnyje. 48 straipsnio antrosios pastraipos antras sakinys taikomas pagal analogiją. Tačiau, išimtiniais atvejais, pareigūnas gali savo paties prašymu ir tik tada, kai Paskyrimų tarnybos nuomone tai yra pateisinama tarnybos interesais, tęsti tarnybą iki 67 metų amžiaus. Tokiu atveju jis automatiškai išleidžiamas į pensiją paskutinę mėnesio, kurį jam sukanka tiek metų, dieną."; 52) 54 straipsnyje žodžiai "klasės arba kitos aukštesnės klasės" pakeičiami žodžiais "lygio arba kito aukštesnio lygio"; 53) 55a straipsnis pakeičiamas taip: "55a straipsnis 1. Pareigūnas gali paprašyti leidimo dirbti sutrumpintą darbo laiką. Paskyrimų tarnyba gali duoti tokį leidimą, jei tai suderinama su tarnybos interesais. 2. Leidimas pareigūnui gali būti suteiktas tokiais atvejais: a) vaiko iki 9 metų amžiaus priežiūra, b) vaiko nuo 9 iki 12 metų amžiaus priežiūra, jei darbo laikas sutrumpinamas ne daugiau kaip 20 % įprastinės darbo trukmės, c) rimtai sergančio ar neįgalaus sutuoktinio, tėvų, senelių, prosenelių, vaikų, anūkų, brolių ar seserų priežiūra, d) dalyvavimas tolesniuose mokymuose, arba e) nuo 55 metų amžiaus per paskutiniuosius penkerius metus iki išėjimo į pensiją. Jeigu sutrumpinto darbo laiko paprašoma norint dalyvauti tolesniuose mokymuose arba sulaukus 55 metų amžiaus, Paskyrimų tarnyba gali neduoti leidimo arba atidėti jo įsigaliojimo datą tik išskirtinėmis aplinkybėmis ir dėl svarbių tarnybinių priežasčių. Jeigu tokia teise gauti leidimą pasinaudojama tam, kad galima būtų prižiūrėti rimtai sergantį sutuoktinį, tėvus, senelius, prosenelius, vaikus, anūkus, brolius ar seseris, arba tam, kad galima būtų dalyvauti tolesniuose mokymuose, bendra tokių laikotarpių trukmė turi neviršyti penkerių metų per visą pareigūno tarnybos laikotarpį. 3. Paskyrimo tarnyba turi atsakyti į pareigūno prašymą per 60 dienų. 4. Sutrumpintą darbo laiką ir leidimo suteikimo tvarką reglamentuojančios taisyklės nustatytos IVa priede."; 54) įterpiamas toks straipsnis: "55b straipsnis Pareigūnas gali paprašyti leidimo dirbti sutrumpintą darbo laiką dalinantis pareigas poste, nustatytame Paskyrimų tarnybos tam tikslui tinkama tvarka. Leidimui dirbti sutrumpintą darbo laiką dalinantis pareigas nenustatoma jokių trukmės apribojimų, tačiau Paskyrimų tarnyba, vadovaudamasi tarnybos interesais ir prieš šešis mėnesius įspėjusi pareigūną, šį leidimą gali atšaukti. Paskyrimų tarnyba, gavusi suinteresuoto pareigūno prašymą ir įspėjusi jį ne mažiau kaip prieš šešis mėnesius, taip pat gali atšaukti leidimą. Tokiu atveju pareigūnas gali būti perkeltas į kitą postą. Taikomas 59a straipsnis ir IVa priedo 3 straipsnis, išskyrus 2 pastraipos trečią sakinį. Paskyrimų tarnyba gali nustatyti išsamias šio straipsnio taikymo taisykles."; 55) 56 straipsnis iš dalies keičiamas taip: a) antrojoje pastraipoje "A ir B kategorijose bei Kalbų tarnyboje" pakeičiama žodžiais "AD pareigų grupėje ir AST 5 – 11 pareigų grupėje."; b) trečiojoje pastraipoje "C ir D kategorijose" pakeičiama į "AST 1 – AST 4 lygiuose"; 56) įterpiamas šis straipsnis: "56c straipsnis Kai kuriems pareigūnams gali būti mokamos specialios išmokos kompensuojant už ypač sunkias darbo sąlygas. Taryba, Komisijos siūlymu, pateiktu pasitarus su Tarnybos nuostatų komitetu, nustato pareigūnų, galinčių gauti tokias išmokas, kategorijas, bei tokių specialių išmokų tarifus bei mokėjimo sąlygas."; 57) 58 straipsnis pakeičiamas taip: "58 straipsnis Nėščiosios papildomai prie atostogų, numatytų 57 straipsnyje, turi teisę, pateikusios medicininę pažymą, gauti dvidešimt savaičių atostogų. Atostogos prasideda ne anksčiau kaip likus šešioms savaitėms iki numatytos gimdymo datos, nurodytos pažymoje, ir baigiasi ne anksčiau kaip praėjus 14 savaičių po gimdymo dienos. Jei gimsta daugiau kaip vienas vaikas, arba jeigu gimdymas priešlaikinis ar gimsta neįgalus vaikas, atostogų trukmė yra 24 savaitės. Šioje nuostatoje priešlaikinis gimdymas yra gimdymas nepasibaigus 34 nėštumo savaitei."; 58) 59 straipsnis pakeičiamas taip: "1. Pareigūnas, kuris įrodo, kad dėl ligos arba nelaimingo atsitikimo jis nepajėgia atlikti savo pareigų, jis automatiškai turi teisę gauti nedarbingumo atostogas. Suinteresuotas pareigūnas kaip įmanoma greičiau praneša savo institucijai apie negalėjimą eiti pareigas ir tuo pačiu metu nurodo savo einamąjį adresą. Neatvykęs į darbą ilgiau kaip tris dienas, jis turi pateikti medicininę pažymą. Ši pažyma turi būti išsiųsta ne vėliau kaip penktą jo neatvykimo į darbą dieną, datą nustatant pagal pašto spaudą. To nepadarius, išskyrus atvejus, kai pažyma neišsiunčiama dėl priežasčių, kurioms pareigūnas neturi įtakos, pareigūno neatvykimas į darbą laikomas nesankcionuotu. Pareigūno bet kuriuo metu gali būti paprašyta pasitikrinti sveikatą, kai tokį patikrinimą organizuoja institucija. Jei patikrinimo negalima atlikti dėl priežasčių, už kurias atsakingas pareigūnas, jo neatvykimas į darbą laikomas nesankcionuotu nuo tos dienos, kurią turi įvykti patikrinimas. Jeigu patikrinimo metu nustatoma, kad pareigūnas gali atlikti savo pareigas, jo neatvykimas į darbą, atsižvelgiant į tolesnės dalies nuostatas, laikomas nepateisinamu nuo patikrinimo dienos. Jeigu pareigūno nuomone medicininio patikrinimo, kurį surengė Paskyrimų tarnyba, išvados nepateisinamos dėl medicininių priežasčių, jis ar jo vardu veikiantis gydytojas gali per dvi dienas pateikti institucijai prašymą, kad šiuo klausimu būtų kreiptasi į nepriklausomą gydytoją ir paprašyta jo nuomonės. Institucija nedelsdama persiunčia prašymą kitam gydytojui, dėl kurio susitarė pareigūno gydytojas ir institucijos medicinos tarnybos pareigūnas. Jei susitarti dėl tokio gydytojo nepavyksta per penkias dienas, institucija pasirenka asmenį iš nepriklausomų gydytojų sąrašo, kuris tuo tikslu sudaromas kasmet bendru Paskyrimų tarnybos ir Personalo komiteto sutarimu. Pareigūnas gali per dvi dienas pateikti prieštaravimą dėl institucijos pasirinkimo, tokiu atveju institucija iš sąrašo pasirenka kitą asmenį ir šis pasirinkimas yra galutinis. Nepriklausomo gydytojo išvada, paskelbta pasitarus su pareigūno gydytoju ir institucijos medicinos tarnybos pareigūnu yra privaloma. Jeigu nepriklausomas gydytojas patvirtina institucijos surengto patikrinimo metu padarytą išvadą, neatvykimas į darbą laikomas nepateisinamu nuo patikrinimo dienos. Jeigu nepriklausomas gydytojas nepatvirtina to patikrinimo metu padarytos išvados, neatvykimas į darbą laikomas visais atžvilgiais pateisintas. 2. Jeigu per 12 mėnesių laikotarpį pareigūnas kelis kartus neatvyksta į darbą ne ilgesniems kaip trijų dienų laikotarpiams, o bendras jo nedirbtų dienų skaičius viršija 12 dienų, jis turi pateikti medicininę pažymą visais atvejais, kai vėl neatvyksta į darbą dėl ligos. Jo neatvykimas į darbą laikomas nepateisinamu nuo tryliktosios neatvykimo į darbą dėl ligos dienos, nepateisintos medicinine pažyma. 3. Nepažeidžiant drausminės procedūros taikymo taisyklių, kai tinkama, visos pagal 1 ir 2 dalį nepateisinamo neatvykimo į darbą dienos atimamos iš atitinkamo pareigūno kasmetinių atostogų. Jeigu pareigūnas neturi nepanaudotų atostogų, už atitinkamą laikotarpį jam nemokamas darbo užmokestis. 4. Paskyrimų tarnyba gali kreiptis į Invalidumo komitetą dėl bet kurio pareigūno, kurio bendra laikinojo nedarbingumo atostogų trukmė per bet kurį trejų metų laikotarpį viršija 12 mėnesių. 5. Pareigūno, po institucijos medicinos tarnybos pareigūno jam atlikto patikrinimo, gali būti pareikalauta išeiti atostogų, jei tai yra būtina dėl jo sveikatos būklės, arba jeigu jo šeimos narys serga užkrečiama liga. Kilus ginčui, taikoma tvarka, nustatyta nuo 1 dalies penktosios iki septintosios pastraipos. 6. Medicininis pareigūnų patikrinimas, kurį atlieka arba institucijos medicinos tarnybos pareigūnas, arba jo pasirinktas praktikuojantis gydytojas, vyksta kiekvienais metais. Antruoju atveju mokestį praktikuojančiam gydytojui sumoka institucija, bet ne daugiau negu didžiausia suma, kurią trejų metų laikotarpiui nustato paskyrimo tarnyba, pasitarusi su Tarnybos nuostatų komitetu."; 59) 59a straipsnis pakeičiamas taip: "59a straipsnis Pareigūno, kuriam leista dirbti sutrumpintą darbo laiką, metinės atostogos tol, kol jam leidžiama taip dirbti, sutrumpinamos proporcingai."; 60) 66 straipsnio lentelė pakeičiama taip: "Pakopos | 1 | 2 | 3 | 4 | 5 | Lygiai | | | | | | 16 | 14822,86 | 15455,74 | 16094,79 | | | 15 | 13100,93 | 13651,45 | 14225,11 | 14620,87 | 14822,86 | 14 | 11579,04 | 12065,60 | 12572,62 | 12922,41 | 13100,93 | 13 | 10233,93 | 10663,98 | 11112,09 | 11421,25 | 11579,04 | 12 | 9045,09 | 9425,17 | 9821,23 | 10094,47 | 10233,93 | 11 | 7994,35 | 8330,28 | 8680,33 | 8921,83 | 9045,09 | 10 | 7065,67 | 7362,57 | 7671,96 | 7885,41 | 7994,35 | 9 | 6244,87 | 6507,29 | 6780,73 | 6969,38 | 7065,67 | 8 | 5519,42 | 5751,35 | 5993,03 | 6159,77 | 6244,87 | 7 | 4878,24 | 5083,24 | 5296,84 | 5444,21 | 5519,42 | 6 | 4311,55 | 4492,73 | 4681,52 | 4811,77 | 4878,24 | 5 | 3810,69 | 3970,82 | 4137,68 | 4252,80 | 4311,55 | 4 | 3368,02 | 3509,54 | 3657,02 | 3758,76 | 3810,69 | 3 | 2976,76 | 3101,85 | 3232,19 | 3322,12 | 3368,02 | 2 | 2630,96 | 2741,52 | 2856,72 | 2936,20 | 2976,76 | 1 | 2325,33 | 2423,04 | 2524,86 | 2595,11 | 2630,96" | 61) 66a straipsnis pakeičiamas taip: "66a straipsnis 1. Nukrypstant nuo 1968 m. vasario Tarybos reglamento (EEB, Euratomas, EAPB) Nr. 260/68, nustatančio apmokestinimo Europos Bendrijų naudai sąlygas ir tvarką [1], 3 straipsnio 1 dalies, nuo 2004 m. gegužės 1 d. iki 2012 m. gruodžio 31 d. atlyginimui, kurį Bendrijos moka faktiškai dirbančiam personalui, taikoma laikinoji priemonė – vadinamasis "specialusis mokestis";. 2. Šio specialiojo mokesčio tarifas, taikomas 3 dalyje nustatytai bazei, yra toks: nuo 2004-5-1 iki 2004-12-31 | 2,50 % | nuo 2005-1-1 iki 2005-12-31 | 2,93 % | nuo 2006-1-1 iki 2006-12-31 | 3,36 % | nuo 2007-1-1 iki 2007-12-31 | 3,79 % | nuo 2008-1-1 iki 2008-12-31 | 4,21 % | nuo 2009-1-1 iki 2009-12-31 | 4,64 % | nuo 2010-1-1 iki 2010-12-31 | 5,07 % | nuo 2011-1-1 iki 2011-12-31 | 5,50 %. | 3. a) Specialiojo mokesčio bazė yra bazinis darbo užmokestis, pagal kurį skaičiuojamas atlyginimas, atėmus: i) socialinio draudimo ir pensijų įmokas bei mokesčius, kuriuos to paties lygio ir pakopos pareigūnas, neturintis išlaikytinių, kaip apibrėžta VII priedo 2 straipsnyje, turi mokėti prieš specialųjį mokestį, ir ii) 1 lygio 1 pakopos pareigūno baziniam darbo užmokesčiui lygią sumą. b) sudėtinės dalys, naudojamos nustatant specialiojo mokesčio bazę, išreiškiamos eurais ir nustatoma jų svertinė vertė pagal 100 dalių skalę. 4. Specialusis mokestis išskaičiuojamas kiekvieną mėnesį išmokant atlyginimą; surinktos lėšos įtraukiamos į bendrą Europos Sąjungos biudžetą kaip pajamos."; 62) 68a straipsnis pakeičiamas taip: "68a straipsnis Pareigūnas, kuriam leista dirbti sutrumpintą darbo laiką, turi teisę gauti atlyginimą, apskaičiuojamą taip, kaip nustatyta IVa priede."; 63) 70 straipsnis pakeičiamas taip: "70 straipsnis Pareigūnui mirus, jo likęs sutuoktinis ar išlaikytiniai vaikai gauna visą mirusiojo atlyginimą iki trečio mėnesio nuo mirties mėnesio pabaigos. Mirus asmeniui, turinčiam teisę į pensiją ar invalidumo pašalpą, pirmiau pateiktos nuostatos taikomos ir mirusiojo pensijai ar išmokai."; 64) 70a straipsnis išbraukiamas; 65) 72 straipsnis iš dalies keičiamas taip: a) 1 dalyje po pirmosios pastraipos įterpiamos šios pastraipos: "Nesusituokęs pareigūno partneris laikomas sutuoktiniu pagal draudimo ligos atveju sistemą, jeigu tenkinamos pirmosios trys sąlygos, nustatytos VII priedo 1 straipsnio 2 dalies c punkte. Laikydamosi pirmojoje pastraipoje minėtų taisyklių institucijos gali vienai iš jų suteikti įgaliojimus nustatyti taisykles, reglamentuojančias išlaidų atlyginimą 110 straipsnyje nustatyta tvarka."; b) 1a dalies pirmame sakinyje žodžiai "negali apsidrausti kitos formos viešuoju sveikatos draudimu" pakeičiami žodžiais "nedirba apmokamo darbo"; c) 1b dalies pirmame sakinyje žodžiai "negalįs būti apdraustas pagal jokią kitą viešą sveikatos draudimo sistemą" pakeičiami žodžiais "nedirbąs apmokamo darbo"; d) 2 dalis pakeičiama taip: "2. Pareigūnas, kuris Bendrijų tarnyboje dirbo kol jam sukako 63 metai, arba invalidumo pašalpą gaunantis pareigūnas, baigęs tarnybą turi teisę gauti 1 dalyje numatytas išmokas. Įmoka apskaičiuojama pagal pensijos ar išmokos dydį. Tokias išmokas gauna ir asmuo, turintis teisę gauti maitintojo netekimo pensiją po Bendrijų tarnyboje nuolat dirbusio ar dirbusio joje, kol jam sukako 63 metai, pareigūno arba invalidumo pašalpą gavusio asmens mirties. Įmoka apskaičiuojama pagal maitintojo netekimo pensijos dydį."; e) 2a dalis pakeičiama taip: "2a. Šie asmenys taip pat turi teisę į 1 dalyje numatytas išmokas, jeigu jie nedirba apmokamo darbo: i) buvę pareigūnai, turintys teisę į senatvės pensiją, baigę dirbti Bendrijų tarnyboje iki jiems sukako 63 metai, ii) asmenys, turintys teisę į maitintojo netekimo pensiją mirus buvusiam pareigūnui, baigusiam dirbti Bendrijų tarnyboje iki jam sukako 63 metai. Šio straipsnio 1 dalyje nurodyta įmoka apskaičiuojama pagal buvusio pareigūno pensiją prieš tam tikrais atvejais pritaikant sumažinimo koeficientą, numatytą Tarnybos nuostatų VIII priedo 9 straipsnyje. Tačiau teisę gauti našlaičio pensiją turinčiam asmeniui 1 dalyje numatyta išmoka mokama tik gavus jo prašymą. Įmoka apskaičiuojama pagal našlaičio pensiją."; f) įterpiamos šios dalys: "2b. Asmenims, turintiems teisę gauti ištarnauto laiko pensiją ar maitintojo netekimo pensiją, 2 ir 2a dalyse minėta įmoka negali būti mažesnė negu ta, kuri apskaičiuojama pagal 1 lygio pirmos pakopos bazinį darbo užmokestį. 2c. Pareigūnai, atleisti pagal 51 straipsnį ir neturintys teisės gauti ištarnauto laiko pensijos, taip pat turi teisę į 1 dalyje numatytas išmokas, jeigu jie nedirba apmokamo darbo ir jeigu jie sumoka pusę įmokos, apskaičiuotos pagal jų paskutinį bazinį darbo užmokestį."; 66) 76 straipsnyje po žodžių "ar dėl" įterpiami žodžiai "negalios arba"; 67) įterpiamas šis straipsnis: "76a straipsnis Sutuoktinis, likęs našliu, sergantis rimta ar užsitęsusia liga arba turintis negalią, ligos ar negalios laikotarpiu gali gauti iš institucijos finansinę pagalbą, pridedamą prie pensijos, skiriamą išnagrinėjus atitinkamo asmens socialinę ir medicininę būklę. Šio straipsnio įgyvendinimo taisykles bendru tarpusavio susitarimu nustato institucijos, pasitarusios su Tarnybos nuostatų komitetu."; 68) V antraštinės dalies 3 skyriaus pavadinimas pakeičiamas į "Pensijos ir invalidumo pašalpa"; 69) 77 straipsnis iš dalies keičiamas taip: a) pirmojoje pastraipoje skaičius "60" pakeičiamas į "63"; b) antrojoje pastraipoje antras ir trečias sakiniai pakeičiami šiuo sakiniu: "1,90 % šio paskutinio bazinio darbo užmokesčio pareigūnui mokama už kiekvienus tarnybos metus, skaičiuojamus VIII straipsnio 3 dalyje nustatyta tvarka"; c) penktojoje pastraipoje skaičius "60" pakeičiamas į "63"; 70) 78 straipsnis pakeičiamas taip: "78 straipsnis Jei dėl visiško nuolatinio invalidumo pareigūnas negali atlikti savo pareigų grupę ir postą atitinkančių pareigų, jis turi teisę gauti invalidumo pašalpą VIII priedo 13 – 16 straipsniuose numatyta tvarka. Pagal analogiją 52 straipsnis taikomas invalidumo pašalpos gavėjams. Jei invalidumo pašalpos gavėjas išeina į pensiją nesulaukęs 65 metų ir nesukaupęs didžiausios pensijos, taikomos bendrosios ištarnauto laiko pensijų taisyklės. Ištarnauto laiko pensijos dydis apskaičiuojamas pagal darbo užmokestį, nustatytą pareigūno lygiui ir pakopai, kuriuose jis dirbo tuo metu, kai tapo invalidu. Invalidumo pašalpa lygi 70 % pareigūno paskutinio bazinio darbo užmokesčio. Tačiau ji negali būti mažesnė, negu minimalus gyvenimo lygis. Invalidumo pašalpa kaupiama mokant įmokas pagal pensijų sistemą ir apskaičiuojama pagal tos pašalpos dydį. Jeigu invalidumas atsirado pareigūnui atliekant savo pareigas, dėl profesinės ligos, dėl veiksmų visuomenės labui ar rizikuojant gyvybe gelbstint kitą žmogų arba dėl su minėtais dalykais susijusių priežasčių, invalidumo pašalpa negali būti mažesnė negu 120 % minimalaus gyvenimo lygio. Be to, tokiais atvejais visa įmokų pagal pensijų sistemą suma mokama iš institucijos ar 1b straipsnyje minėtos įstaigos biudžeto."; 71) 79 straipsnis iš dalies keičiamas taip: a) pirmojoje ir antrojoje pastraipoje žodis "našlė" pakeičiamas žodžiais "sutuoktinis, likęs našliu", o žodžiai "jos vyrui" pakeičiami žodžiu "mirusiajam"; b) pirmojoje pastraipoje žodžiai "senatvės arba invalidumo pensijos" pakeičiami žodžiais "ištarnauto laiko pensijos arba invalidumo pašalpos"; c) trečiojoje pastraipoje žodžiai "78 straipsnio antrojoje pastraipoje" pakeičiami žodžiais "78 straipsnio penktojoje pastraipoje"; 72) 79a straipsnis išbraukiamas; 73) 80 straipsnis iš dalies keičiamas taip: a) pirmoji pastraipa pakeičiama taip: "Jeigu miršta pareigūnas arba asmuo, turintis teisę gauti ištarnauto laiko pensiją ar invalidumo pašalpą, bet neturintis sutuoktinio, turinčio teisę gauti maitintojo netekimo pensiją, mirusiojo išlaikomi vaikai, kaip apibrėžta VII priedo 2 straipsnyje, nuo jo mirties laiko pagal VIII priedo 21 straipsnį įgyja teisę gauti našlaičio pensiją."; b) trečiojoje pastraipoje žodžiai "senatvės arba invalidumo pensiją" pakeičiami žodžiais "ištarnauto laiko pensiją arba invalidumo pašalpą"; c) ketvirtoji pastraipa pakeičiama taip: "Pagal VII priedo 2 straipsnio 4 dalies apibrėžimą išlaikytiniais vaikais laikomiems asmenims našlaičio pensija negali būti didesnė negu suma, lygi dvigubai išlaikomo vaiko pašalpai."; d) po ketvirtosios pastraipos įterpiama tokia pastraipa: "Jeigu vaikas buvo įvaikintas, mirus tikrajam tėvui ar motinai, kuriuos pakeitė įtėviai, našlaičio pensija nemokama."; e) einamoji penktoji pastraipa tampa šeštąja pastraipa ir šioje šeštojoje pastraipoje skaičius "60" pakeičiamas į "63"; f) pridedama tokia pastraipa: "Našlaičio pensiją gaunantys asmenys iš Bendrijos negali gauti daugiau kaip vienos tokios pensijos. Jei našlaičiu likęs vaikas turi teisę į daugiau kaip vieną Bendrijos pensiją, jis gauna tą pensiją, kuri yra didesnė ar didžiausia."; 74) 81 straipsnio pirmoji pastraipa pakeičiama taip: "Asmuo, turintis teisę į ištarnauto laiko pensiją ar invalidumo pašalpą arba į maitintojo netekimo pensiją, pagal VII priede nustatytas sąlygas turi teisę šeimos pašalpas, nustatytas 67 straipsnyje; šeimos pašalpa skaičiuojama pagal gavėjo gaunamą pensiją ar išmokas. Šios pašalpos maitintojo netekimo pensijų gavėjams mokamos tik už vaikus, kuriuos iki savo mirties išlaikė miręs pareigūnas ar buvęs pareigūnas."; 75) 81a straipsnis iš dalies keičiamas taip: a) 1 dalis iš dalies keičiama taip: i) c punkte žodžiai "invalidumo pensiją" pakeičiami žodžiais "invalidumo pašalpą"; ii) d punkte skaičius "60" pakeičiamas į "63"; b) 3 dalies antrojoje pastraipoje žodžiai "trečioji ir ketvirtoji" pakeičiami žodžiais "ir trečioji"; 76) 82 straipsnis pakeičiamas taip: "82 straipsnis 1. Pirmiau numatytos pensijos apskaičiuojamos pagal pirmąją mėnesio, kurį atsiranda teisė į pensiją, dieną galiojančias darbo užmokesčio lenteles. Pensijoms netaikomas joks korekcinis koeficientas. Eurais išreikštos pensijos mokamos viena iš valiutų, nurodytų Tarnybos nuostatų VIII priedo 45 straipsnyje. 2. Jeigu Taryba pagal 65 straipsnio 1 dalį nusprendžia koreguoti atlyginimus, tokios pačios korekcijos taikomos ir pensijoms. 3. 1 ir 2 dalių nuostatos pagal analogiją taikomos invalidumo pašalpos gavėjams."; 77) 83 straipsnis iš dalies keičiamas taip: a) 2 dalyje skaičius "8,25 %" pakeičiamas į "9,25" ir pridedamas toks sakinys: "Įmoka tikslinama pagal XII priede nustatytas taisykles."; b) 4 dalis išbraukiama; 78) įterpiamas toks straipsnis: "83a straipsnis 1. Sistemos pusiausvyra palaikoma pagal XII priede nustatytas išsamiąsias taisykles. 2. Agentūros, negaunančios subsidijų iš bendro Europos Sąjungos biudžeto, moka į tą biudžetą visą įmokų sumą, reikalingą sistemai finansuoti. 3. Remdamasi pagal XII priedą atliekamu penkerių metų laikotarpio aktuariniu įvertinimu ir siekdama užtikrinti sistemos pusiausvyrą, Taryba priima sprendimą dėl įmokos tarifo ir kokių nors pensinio amžiaus pakeitimų. 4. Kiekvienais metais pagal XII priedo 1 straipsnio 2 dalį Komisija Tarybai pateikia atnaujintą aktuarinio įvertinimo variantą. Nustačius, kad einamuoju momentu taikomas įmokų tarifas ir tarifas, kurio reikia aktuarinei pusiausvyrai palaikyti, skiriasi daugiau kaip 0,25 punkto, Taryba XII priede nustatyta tvarka svarsto, ar šį tarifą reikia koreguoti. 5. Šio straipsnio 3 ir 4 dalyje numatytais atvejais Taryba, remdamasi Komisijos pasiūlymu, sprendžia kvalifikuota balsų dauguma, kaip numatyta ES sutarties 205 straipsnio 2 dalies pirmojoje įtraukoje. 3 dalyje numatytu atveju Komisija teikia pasiūlymą pasitarusi su Tarnybos nuostatų komitetu."; 79) 85 straipsnis papildomas tokia pastraipa: "Prašymas grąžinti permoką turi būti pateiktas ne vėliau, kaip per penkerius metus nuo tos dienos, kurią ta suma buvo išmokėta. Jeigu Paskyrimų tarnyba sugeba nustatyti, kad gavėjas sąmoningai suklaidino administraciją, siekdamas gauti atitinkamą sumą, Prašymas grąžinti permoką nepraranda galios net ir šiam laikotarpiui pasibaigus."; 80) 85a straipsnio 2 dalies šeštojoje įtraukoje žodžiai "invalidumo pensijas" pakeičiami žodžiais "invalidumo pašalpas"; 81) 86 straipsnio 2 ir 3 dalys pakeičiamos taip: "2. Jeigu Paskyrimų tarnyba arba OLAF sužino faktų apie 1 dalyje minėtą įsipareigojimų nesilaikymą, jie gali pradėti administracinį tyrimą, kad patikrintų, ar įsipareigojimų nebuvo laikomasi. 3. Drausminės taisyklės, tvarka ir priemonės bei administracinio tyrimo taisyklės ir tvarka nustatytos IX priede."; 82) 87, 88 ir 89 straipsniai išbraukiami; 83) 90 straipsnio 3 dalis išbraukiama; 84) įterpiami tokie straipsniai: "90a straipsnis Bet kuris asmuo, kuriam taikomi šie Tarnybos nuostatai, gali pateikti OLAF direktoriui 90 straipsnio 1 dalyje minėtą prašymą, prašydamas direktoriaus priimti dėl jo sprendimą, susijusį su OLAF atliekamu tyrimu. Toks asmuo taip pat gali pateikti OLAF direktoriui 90 straipsnio 2 dalyje minėtą skundą dėl nutarimo, jam nenaudingo atliekant OLAF tyrimą. 90b straipsnis Bet kuris asmuo, kuriam taikomi šie Tarnybos nuostatai, gali pateikti Europos duomenų apsaugos priežiūros tarnybai 90 straipsnio 1 ir 2 dalyse minėtus prašymus arba skundus, patenkančius į jos kompetencijos sritį. 90c straipsnis Prašymai ir skundai, susiję su sritimis, kurioms buvo pritaikyta 2 straipsnio 2 dalis, teikiami Paskyrimų tarnybai, kuriai suteikti atitinkami įgaliojimai."; 85) 91a straipsnis pakeičiamas taip: "91a straipsnis Bet kokie apeliaciniai skundai, susiję su sritimis, kurioms buvo pritaikyta 2 straipsnio 2 dalis, teikiami prieš instituciją, kuriai Paskyrimų tarnyba, kuriai suteikti atitinkami įgaliojimai, yra atskaitinga."; 86) 92, 93 ir 94 straipsniai pakeičiami taip: "92 straipsnis Šioje antraštinėje dalyje nustatomos konkrečios nuostatos, taikomos Bendrijų pareigūnams, dirbantiems postuose, apmokamuose iš tyrimų ir investicijų biudžeto asignavimų ir klasifikuojamuose pagal I priedo A punktą. 93 straipsnis Kai kuriems pareigūnams, minėtiems 92 straipsnyje, gali būti mokamos specialios išmokos kompensuojant už ypač sunkias darbo sąlygas. Taryba, Komisijos siūlymu nustato tokių specialių išmokų tarifus bei mokėjimo sąlygas ir pareigūnus, kurie turi jas gauti. 94 straipsnis Nukrypstant nuo 56a straipsnio antrosios pastraipos ir 56b straipsnio antrosios pastraipos, ir tik išimtiniais atvejais, vadovaudamasi tarnybos poreikiais, saugos taisyklėmis ar šalies arba tarptautiniais įsipareigojimais, Paskyrimų tarnyba paskiria pareigūnus, minimus 92 straipsnyje, kurie turi teisę naudotis šių straipsnių nuostatomis."; 87) 95, 96, 97, 98, 99, 100, 101, 102, 106 ir 107 straipsniai išbraukiami; 88) įterpiamas toks straipsnis: "107a straipsnis Pereinamojo laikotarpio nuostatos pateiktos XIII priede."; 89) 110 straipsnis pakeičiamas taip: "110 straipsnis 1. Šių Tarnybos nuostatų įgyvendinimo bendrąsias nuostatas priima kiekviena institucija, pasitarusi su savo Personalo komitetu ir Tarnybos nuostatų komitetu. Agentūros priima reikiamas šių Tarnybos nuostatų įgyvendinimo taisykles pasitarusios su atitinkamu Personalo komitetu ir Komisijai sutikus. 2. Patvirtinant taisykles institucijų tarpusavio susitarimu, agentūros nelaikomos institucijomis. Tačiau Komisija, prieš patvirtindama tais taisykles, tariasi su agentūromis. 3. Personalas informuojamas apie visas bendrąsias nuostatas ir visas taisykles, priimtas institucijų tarpusavio susitarimu. 4. Institucijų administraciniai padaliniai tarpusavyje reguliariai tariasi dėl šių Tarnybos nuostatų taikymo. Šiuose pasitarimuose agentūroms atstovaujama bendrai, pagal taisykles, kurios turi būti nustatytos jų tarpusavio susitarimu."; 90) I priedas pakeičiamas taip: " I PRIEDAS A. Kiekvienos pareigų grupės postų tipai, kaip numatyta 5 straipsnio 3 dalyje AD pareigų grupė | AST pareigų grupė | Generalinis direktorius | AD 16 | | | Generalinis direktorius, direktorius | AD 15 | | | Administratorius, kurio pareigos yra, pavyzdžiui: Direktorius, Skyriaus vadovas, Patarėjas kalbų specialistas; ekonomikos specialistas; teisės specialistas; medicinos specialistas; veterinarijos specialistas; mokslo srities specialistas; mokslo tyrimų specialistas; finansų specialistas; audito specialistas | AD 14 | | | Administratorius, kurio pareigos yra, pavyzdžiui: Skyriaus vadovas, Patarėjas kalbų specialistas; ekonomikos specialistas; teisės specialistas; medicinos specialistas; veterinarijos specialistas; mokslo srities specialistas; mokslo tyrimų specialistas; finansų specialistas; audito specialistas | AD 13 | | | Administratorius, kurio pareigos yra, pavyzdžiui: Skyriaus vadovas, vyriausiasis vertėjas raštu, vyriausiasis vertėjas žodžiu, vyriausiasis ekonomistas; vyriausiasis teisininkas; vyriausiasis medicinos tarnybos pareigūnas; vyriausiasis veterinarijos inspektorius; vyriausiasis mokslo srities pareigūnas; vyriausiasis mokslo tyrimų pareigūnas; vyriausiasis finansų srities pareigūnas; vyriausiasis auditorius | AD 12 | | | Administratorius, kurio pareigos yra, pavyzdžiui: Skyriaus vadovas, vyriausiasis vertėjas raštu, vyriausiasis vertėjas žodžiu, vyriausiasis ekonomistas; vyriausiasis teisininkas; vyriausiasis medicinos tarnybos pareigūnas; vyriausiasis veterinarijos inspektorius; vyriausiasis mokslo srities pareigūnas; vyriausiasis mokslo tyrimų pareigūnas; vyriausiasis finansų srities pareigūnas; vyriausiasis auditorius | AD 11 | AST 11 | Padėjėjas, kurio pareigos yra, pavyzdžiui:Asmeninis padėjėjas (a. p.); raštinės pareigūnas; techninis pareigūnas; IT pareigūnas | Administratorius, kurio pareigos yra, pavyzdžiui: Skyriaus vadovas, vyresnysis vertėjas raštu, vyresnysis vertėjas žodžiu, vyresnysis ekonomistas; vyresnysis teisininkas; vyresnysis medicinos tarnybos pareigūnas; vyresnysis veterinarijos inspektorius; vyresnysis mokslo srities pareigūnas; vyresnysis mokslo tyrimų pareigūnas; vyresnysis finansų srities pareigūnas; vyresnysis auditorius | AD 10 | AST 10 | Padėjėjas, kurio pareigos yra, pavyzdžiui:Asmeninis padėjėjas (a. p.); raštinės pareigūnas; techninis pareigūnas; IT pareigūnas | Administratorius, kurio pareigos yra, pavyzdžiui: Skyriaus vadovas, vyresnysis vertėjas raštu, vyresnysis vertėjas žodžiu, vyresnysis ekonomistas; vyresnysis teisininkas; vyresnysis medicinos tarnybos pareigūnas; vyresnysis veterinarijos inspektorius; vyresnysis mokslo srities pareigūnas; vyresnysis mokslo tyrimų pareigūnas; vyresnysis finansų srities pareigūnas; vyresnysis auditorius | AD 9 | AST 9 | Padėjėjas, kurio pareigos yra, pavyzdžiui:Asmeninis padėjėjas (a. p.); raštinės pareigūnas; techninis pareigūnas; IT pareigūnas | Administratorius, kurio pareigos yra, pavyzdžiui: Vertėjas raštu; vertėjas žodžiu; ekonomistas; teisininkas; medicinos tarnybos pareigūnas; veterinarijos inspektorius; mokslo srities pareigūnas; mokslo tyrimų pareigūnas; finansų srities pareigūnas; auditorius | AD 8 | AST 8 | Padėjėjas, kurio pareigos yra, pavyzdžiui:Vyresnysis raštinės darbuotojas; vyresnysis dokumentuotojas, vyresnysis techninis darbuotojas; vyresnysis IT darbuotojas | Administratorius, kurio pareigos yra, pavyzdžiui: Vertėjas raštu; vertėjas žodžiu; ekonomistas; teisininkas; medicinos tarnybos pareigūnas; veterinarijos inspektorius; mokslo srities pareigūnas; mokslo tyrimų pareigūnas; finansų srities pareigūnas; auditorius | AD 7 | AST 7 | Padėjėjas, kurio pareigos yra, pavyzdžiui:Vyresnysis raštinės darbuotojas; vyresnysis dokumentuotojas, vyresnysis techninis darbuotojas; vyresnysis IT darbuotojas | Administratorius, kurio pareigos yra, pavyzdžiui: Jaunesnysis vertėjas raštu; jaunesnysis vertėjas žodžiu; jaunesnysis ekonomistas; jaunesnysis teisininkas; jaunesnysis medicinos tarnybos pareigūnas; jaunesnysis veterinarijos inspektorius; jaunesnysis mokslo srities pareigūnas; jaunesnysis mokslo tyrimų pareigūnas; jaunesnysis finansų srities pareigūnas; jaunesnysis auditorius | AD 6 | AST 6 | Padėjėjas, kurio pareigos yra, pavyzdžiui:Raštinės darbuotojas; dokumentuotojas; techninis darbuotojas; kvalifikuotas IT darbuotojas | Administratorius, kurio pareigos yra, pavyzdžiui: Jaunesnysis vertėjas raštu; jaunesnysis vertėjas žodžiu; jaunesnysis ekonomistas; jaunesnysis teisininkas; jaunesnysis medicinos tarnybos pareigūnas; jaunesnysis veterinarijos inspektorius; jaunesnysis mokslo srities pareigūnas; jaunesnysis mokslo tyrimų pareigūnas; jaunesnysis finansų srities pareigūnas; jaunesnysis auditorius | AD 5 | AST 5 | Padėjėjas, kurio pareigos yra, pavyzdžiui:Raštinės darbuotojas; dokumentuotojas; techninis darbuotojas; kvalifikuotas IT darbuotojas | | | AST 4 | Padėjėjas, kurio pareigos yra, pavyzdžiui:Jaunesnysis raštinės darbuotojas; jaunesnysis dokumentuotojas; jaunesnysis techninis darbuotojas; jaunesnysis kvalifikuotas IT darbuotojas | | | AST 3 | Padėjėjas, kurio pareigos yra, pavyzdžiui:Jaunesnysis raštinės darbuotojas; jaunesnysis dokumentuotojas; jaunesnysis techninis darbuotojas; jaunesnysis kvalifikuotas IT darbuotojas, parlamento tvarkdarys | | | AST 2 | Padėjėjas, kurio pareigos yra, pavyzdžiui:Raštvedys; techninis aptarnaujantis darbuotojas; IT aptarnaujantis darbuotojas, parlamento tvarkdarys | | | AST 1 | Padėjėjas, kurio pareigos yra, pavyzdžiui:Raštvedys; techninis aptarnaujantis darbuotojas; IT aptarnaujantis darbuotojas, parlamento tvarkdarys | Lygis | Padėjėjai | Administratoriai | 13 | - | 20 % | 12 | - | 25 % | 11 | - | 25 % | 10 | 25 % | 25 % | 9 | 25 % | 25 % | 8 | 25 % | 33 % | 7 | 25 % | 33 % | 6 | 25 % | 33 % | 5 | 25 % | 33 % | 4 | 33 % | - | 3 | 33 % | - | 2 | 33 % | - | 1 | 33 % | - | " 91) II priedas iš dalies keičiamas taip: a) 1 straipsnis iš dalies keičiamas taip: i) antrojoje pastraipoje po pirmo sakinio įterpiamas toks sakinys: "Tačiau institucija gali nuspręsti, kad rinkimų sąlygas reikia nustatyti pagal institucijos darbuotojų pageidavimus, išreikštus visuotiniu balsavimu."; ii) ketvirtojoje pastraipoje žodžiai "visų <…< pareigūnų klasių ir tarnybų" pakeičiami žodžiais "<…< abiejų pareigų grupių"; b) 3a straipsnio pirmojoje ir ketvirtojoje pastraipoje žodžiai "2 straipsnio trečiojoje pastraipoje" visur pakeičiami žodžiais "2 straipsnio 2 dalyje"; c) 3 skirsnis, kurio pavadinimas yra "Drausmės komisija", įskaitant ir 4, 5 ir 6 straipsnius, išbraukiamas; d) 4 skirsnis pernumeruojamas į "3 skirsnis", o "5 skirsnis" – į "4 skirsnis"; e) 10 straipsnis pakeičiamas taip: "10 straipsnis Ataskaitų komiteto narius kasmet skiria Paskyrimų tarnyba ir Personalo komitetas, kiekvienas iš jų paskiria po tą patį skaičių iš pareigų grupės AD institucijos pareigūnų. Komitetas išrenka savo pirmininką. Jungtinio komiteto nariai negali būti Ataskaitų komiteto nariais. Jeigu prašoma, kad Ataskaitų komitetas pateiktų rekomendaciją dėl pareigūno, kurio tiesioginis viršininkas yra Komiteto narys, tas narys nedalyvauja nagrinėjant šį atvejį."; f) įterpiamas toks skirsnis: "5 skirsnis Jungtinis patariamasis komitetas dėl profesinio neišmanymo 12 straipsnis Jungtinį patariamąjį komitetą dėl profesinio neišmanymo sudaro pirmininkas ir ne mažiau kaip du nariai, kurie turi būti ne žemesnio kaip AD 14 lygio pareigūnai. Pirmininkas ir nariai skiriami trejų metų laikotarpiui. Pusę narių skiria Personalo komitetas, o kitą pusę – Paskyrimų tarnyba. Pirmininką skiria Paskyrimų tarnyba, pasirinkdama iš kandidatų sąrašo, sudaryto derinant su Personalo komitetu. Kai nagrinėjamas AD 14 ar žemesnio lygio pareigūno atvejis, Jungtiniame patariamajame komitete turi būti dar du tos pačios pareigų grupės ir to paties lygio, kaip ir atitinkamo pareigūno, nariai, paskirti tokia pačia tvarka, kaip ir nuolatiniai nariai. Kai Jungtinio patariamojo komiteto paprašoma išnagrinėti vyresniojo vadovaujančio pareigūno, kaip apibrėžta Tarnybos nuostatų 29 straipsnio 2 dalyje, atvejį, sudaromas specialus ad hoc Jungtinis patariamasis komitetas, susidedantis iš Personalo komiteto paskirtų dviejų narių ir Paskyrimų tarnybos paskirtų dviejų narių, kurių lygis turi būti ne žemesnis, kaip atitinkamo pareigūno. Paskyrimų tarnyba ir Personalo komitetas susitaria dėl ad hoc tvarkos, kuria skiriami kiti antrojoje pastraipoje minėti nariai, dalyvaujantys nagrinėjant atvejus, susijusius su pareigūnais, einančiais pareigas ne Sąjungos šalyje, ar sutartininkais." ; 92) III priedas iš dalies keičiamas taip: a) 1 straipsnio 1 dalis iš dalies keičiama taip: i) antroji pastraipa iš dalies keičiama taip: A) c punktas papildomas žodžiais "ir siūloma pareigų grupė bei lygis;"; B) d punkte prieš "reikalavimai dėl diplomų" įterpiami žodžiai "Tarnybos nuostatų 5 straipsnio 3 dalyje nustatyti"; ii) trečiojoje pastraipoje žodžiai "2 straipsnio trečiojoje pastraipoje" pakeičiami žodžiais "2 straipsnio 2 dalyje"; b) 3 straipsnis iš dalies keičiamas taip: i) pirmoji pastraipa pakeičiama taip: "Atrankos komisiją sudaro Paskyrimų tarnybos paskirtas pirmininkas ir nariai, kurių vienodą skaičių skiria Paskyrimų tarnyba ir Personalo komitetas."; ii) antrojoje pastraipoje žodžiai "2 straipsnio trečiojoje pastraipoje" pakeičiami žodžiais "2 straipsnio 2 dalyje"; iii) ketvirtojoje pastraipoje po "kurių" įterpiami žodžiai "pareigų grupė ir"; iv) pridedama tokia pastraipa: "Jeigu atrankos komisiją sudaro daugiau kaip keturi nariai, joje turi būti ne mažiau kaip du kiekvienos lyties nariai"; c) pridedamas toks straipsnis: "7 straipsnis 1. Institucijos, pasitarusios su Tarnybos nuostatų komitetu, paveda Europos Bendrijų personalo atrankos tarnybai (toliau – Tarnyba) imtis reikalingų priemonių užtikrinant, kad atliekant Bendrijų pareigūnų atrankos procedūras ir įvertinimo procedūras, minėtas Tarnybos nuostatų 45 ir 45a straipsniuose, būtų taikomi vienodi standartai. 2. Tarnybos užduotis yra: a) atskirų institucijų prašymu organizuoti atvirus konkursus; b) atskirų institucijų prašymu teikti techninę pagalbą jų organizuojamiems vidiniams konkursams; c) nustatyti visų egzaminų, kuriuos rengia institucijos, turinį užtikrinant, kad Tarnybos nuostatų 45a straipsnio 1 dalies c punkto reikalavimai būtų vykdomi darniai ir nuosekliai; d) prisiimti bendrą atsakomybę už kalbinių sugebėjimų įvertinimo apibrėžimą ir organizavimą užtikrinant, kad Tarnybos nuostatų 45 straipsnio 2 dalies reikalavimai būtų vykdomi darniai ir nuosekliai. 3. Atskirų institucijų prašymu Tarnyba atlikti kitas užduotis, susijusias su pareigūnų atranka. 4. Tarnyba, gavusi atitinkamą prašymą, teikia pagalbą įvairioms institucijoms atrenkant laikinus darbuotojus ir sutartininkus, visų pirma nustatydama patikrinimų turinį ir rengdama atrankos tvarką pagal kitų tarnautojų įdarbinimo sąlygų 12 ir 82 straipsnius."; 93) vienintelis IV priedo straipsnis iš dalies keičiamas taip: a) 1 ir 1a dalyse skaičius "60" pakeičiamas į "63"; b) 1a dalies vieta keičiasi, ji tampa 4 dalimi, o jos pirmoji pastraipa pakeičiama taip: "4. Per laikotarpį, kurį pareigūnas turi teisę į išmoką, ir pirmuosius šešis mėnesius šiam laikotarpiui pasibaigus, pats Tarnybos nuostatų 41 ir 50 straipsniuose minėtas pareigūnas ir kiti jo draudimu apdrausti asmenys turi teisę gauti Tarnybos nuostatų 72 straipsnyje numatytos sveikatos draudimo sistemos išmokas, jeigu pareigūnas moka atitinkamai jo bazinio darbo užmokesčio arba šio straipsnio 1 dalyje nurodytos jos dalies pagrindu apskaičiuotas įmokas ir nedirba apmokamo darbo."; 94) IVa priedas pakeičiamas taip: " IVa PRIEDAS DARBAS NE VISĄ DARBO DIENĄ 1 straipsnis Pareigūnas pateikia prašymą gauti leidimą dirbti ne visą darbo dieną per savo tiesioginį viršininką, iki prašyme nurodytos dienos likus ne mažiau kaip dviem mėnesiams, išskyrus, kai atvejis yra skubus ir tinkamai pagrįstas. Leidimas suteikiamas ne mažiau kaip vienam mėnesiui ir ne daugiau kaip trejiems metams, nepažeidžiant 15 straipsnio ir 55a straipsnio 2 dalies e punkto nuostatų. Leidimas gali būti pratęstas tomis pačiomis sąlygomis. Prašymą pratęsti teikia suinteresuotas pareigūnas ne vėliau kaip prieš du mėnesius iki laikotarpio, kuriam suteiktas leidimas, pabaigos. Darbas ne visą darbo dieną negali trukti trumpiau, negu pusę įprastinio darbo laiko. Darbo ne visą darbo dieną laikotarpis prasideda pirmą mėnesio dieną, išskyrus tinkamai pagrįstus atvejus. 2 straipsnis Suinteresuoto pareigūno prašymu Paskyrimų tarnyba gali panaikinti leidimą prieš laikotarpio, kuriam jis buvo išduotas, pabaigą. Panaikinimo diena negali būti daugiau kaip dviem mėnesiais vėlesnė už pareigūno pasiūlytą datą ar keturiais mėnesiais vėlesnė už tą datą, jeigu leidimas dirbti ne visą darbo dieną buvo suteiktas daugiau kaip vieneriems metams. Išimtiniais atvejais ir kai to reikalauja tarnybos interesai, Paskyrimų tarnyba gali panaikinti leidimą prieš laikotarpio, kuriam jis buvo išduotas, pabaigą, įspėdama apie tai pareigūną prieš du mėnesius. 3 straipsnis Tuo laikotarpiu, kuriuo jam leista dirbti ne visą darbo dieną, pareigūnas turi teisę gauti savo atlyginimo dalį, atitinkančią dirbamo laiko ir įprastinio darbo laiko santykį. Tačiau šis santykis netaikomas išlaikomo vaiko pašalpai, bazinei šeimos pašalpos sumai ar pašalpai mokymuisi. Sveikatos draudimo sistemos įmokos apskaičiuojamos pagal bazinį darbo užmokestį, mokamą visą darbo dieną dirba